Jangan hina, persenda agama atas nama kebebasan bersuara: Agong

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah supaya rakyat jangan sesekali memperkecil, menghina dan mempersendakan agama semata-mata atas nama kebebasan bersuara.

Seri Paduka juga menuntut agar kesucian semua agama dipelihara dan dihormati pada setiap masa, lapor Bernama.

“Agama bukanlah merupakan satu perkara untuk bergurau senda dan dijadikan bahan jenaka.

“Beta khuatir perbuatan sedemikian bakal menyemarakkan api perkauman dan meruntuhkan ikatan perpaduan antara semua kaum yang telah terbina semenjak sekian lama,” titah baginda sempena majlis sambutan Ma’al Hijrah Peringkat Kebangsaan 1444H/2011M dan majlis bacaan Yasin sempena Hari Pahlawan di Masjid Wilayah Persekutuan di sini malam ini.

Turut berangkat Raja Permaisuri Agong Tunku Hajah Azizah Aminah Maimunah Iskandariah.

Majlis itu juga dihadiri Perdana Menteri Datuk Seri Ismail Sabri Yaakob, Menteri di Jabatan Perdana Menteri (Hal Ehwal Agama) Senator Datuk Idris Ahmad serta Jemaah Menteri.

Mengambil keberkatan kedatangan tahun baharu Hijrah ini, Al-Sultan Abdullah menyeru seluruh rakyat untuk memelihara nikmat dan rahmat negara yang merdeka dan berdaulat ini.

“Semoga Allah SWT menyinari hati dan sanubari kita dengan semangat perdamaian, menghindari dari sifat-sifat yang boleh mengundang perpecahan dan melindungi negara yang disayangi ini dari sebarang musibah dan bahaya,” titah Seri Paduka.

Al-Sultan Abdullah bertitah sesuai dengan tema sambutan Ma’al Hijrah tahun ini iaitu ‘Keluarga Malaysia Pemangkin Kemakmuran’, peristiwa Hijrah Rasullullah SAW perlu dijadikan panduan untuk membina sebuah negara yang stabil dan gemilang.

Seri Paduka bertitah susulan daripada peristiwa agung itu, telah lahir sebuah negara Islam yang menjadi titik tolak perkembangan dan penyebaran agama Islam ke seluruh dunia.

Al-Sultan Abdullah bertitah pembinaan Madinah, merupakan realiti sebenar perpaduan dan kesatuan masyarakat majmuk sebuah negara Islam yang paling berjaya dalam sejarah politik dunia.

“Kesatuan tersebut berjaya dicapai menerusi kesepakatan semua kaum dan agama untuk hidup bernaung di bawah pemerintahan yang berteraskan kepada Piagam Madinah,” titah Seri Paduka.

Justeru, Al-Sultan Abdullah bertitah usaha hendaklah dirangka, supaya seluruh rakyat tanpa mengira bangsa dan agama dapat hidup bersatu padu, aman dan makmur bernaung di bawah Raja Pemerintah yang berdaulat dan menjulang prinsip-prinsip Perlembagaan Persekutuan.

Menghayati sirah Rasullulah SAW, Seri Paduka bertitah kesatuan sebuah masyarakat majmuk boleh dicapai dengan menghormati dan memahami kepelbagaian yang sedia.

Yang di-Pertuan Agong bertitah tuntutan hijrah pada hari ini bukan hanya bermaksud perpindahan tetapi ia melibatkan transformasi minda bagi membentuk budaya hidup berteraskan kepada moral dan etika.

“Sebenarnya sifat berburuk sangka, iri hati dan sentiasa mencari kesalahan orang lain adalah merupakan sifat tercela yang dimurkai oleh Allah SWT.

“Sifat-sifat ini membawa kesan-kesan negatif yang boleh mengaburi prinsip keadilan dan kesaksamaan sehingga akhirnya meruntuh serta memecah belah kesatuan ummah dan menghapuskan sejarah tamadun negara,” titah Seri Paduka.


PRN P.Pinang: PN mampu menang 20 kerusi DUN, kata Muhyiddin

Perikatan Nasional (PN) yakin mampu memenangi 20 kerusi Dewan Undangan Negeri (DUN) pada Pilihan Raya Negeri Pulau Pinang, tidak lama lagi.

Pengerusinya, Tan Sri Muhyiddin Yassin turut yakin gabungan itu boleh menang kerusi ‘mendekati majoriti’ meski dijangka berdepan saingan sengit.

“Sekarang dah hampir 20 (kerusi) agak ya, agak-agaklah kalau kita nak menang hanya perlu 51%.

“Tinggal satu peratus cari, tak kan tak boleh,” katanya ketika mengadakan pertemuan pada Konvensyen PN Pulau Pinang, lapor FMT.

Sehubungan itu beliau menyeru ahli gabungan bekerja lebih keras untuk memenangi satu lagi kerusi bagi membentuk majoriti mudah di Pulau Pinang.

Katanya, meskipun kemenangan di peringkat negeri tidak mengubah pentadbiran Pusat namun katanya ia akan memudahkan PN mengambil alih Putrajaya pada masa akan datang.

“Kesan dan impak besar daripada kemenangan besar di enam buah negeri akan mempermudah kita mengambil alih kerajaan pusat dalam satu tempoh yang akan datang insya-Allah,” katanya.

Pada majlis sama, Ketua Pemuda PN Pulau Pinang, Zuzalee Ariffin mendedahkan berdasarkan kajian gabungan itu, 55% orang Melayu Pulau Pinang menyokong PN manakala 28% menyokong Barisan Nasional (BN) dan 15% bersama Pakatan Harapan (PH).

Katanya, 93% masyarakat Cina di Pulau Pinang menyokong PH dengan 1% menyokong PN dan 5% menyokong BN.

Masyarakat India juga sebahagian besar bersama PH dengan 84% dengan 12% komuniti itu bersama BN, dan 4% menyokong PN.

“Kita hanya memerlukan sedikit peralihan daripada pengundi Cina dan India untuk menang. Hakikatnya, untuk menang di Pulau Pinang, kita perlu bekerja keras untuk menawan undi Cina,” katanya.

PH menang 37 Dewan Undangan Negeri (DUN) pada 2018 dengan BN menang dua dan PAS satu.

Susulan penjajaran politik pada 2020, kedudukan kerusi PH berkurang kepada 33 memandangkan Bersatu meninggalkan PH yang mana dua wakil rakyat PH menyertai Bersatu.

Pada PRU14, Bersatu menang di Bertam, Seberang Jaya, Sungai Acheh, dan Teluk Bahang, di bawah PH bagaimanapun, semua kerusi itu diisytihar kosong susulan penguatkuasaan undang-undang anti-lompat menjadikan PN hanya mempunyai satu kerusi milik PAS di Penaga.


Sekarang PMX kata kerajaan belum bincang pula kenaikan 20% caruman KWSP

Cadangan untuk menaikkan kadar caruman Kumpulan Wang Simpanan Pekerja (KWSP) bahagian majikan dinaikkan kepada 20 peratus berbanding 13 peratus belum dibincang kerajaan, kata Datuk Seri Anwar Ibrahim.

Perdana Menteri (PMX) berkata setakat ini tiada perbincangan untuk menaikkan kadar caruman KWSP walaupun sebelum ini beria-ria membangkitkan berhubung isu tersebut semasa sambutan Hari Pekerja 1 Mei lalu.

“Tak bincang pun lagi, tak bincang …belum bincang, ” katanya dipetik laporan BH hari ini.

PMX terdahulu ditemui media selepas merasmikan Menara Kumpulan Wang Simpanan Pekerja (KWSP).

Pada sambutan Hari Pekerja, 1 Mei lalu, Anwar memaklumkan sudah menerima cadangan itu namun belum di bawa kepada Jemaah Menteri.

Cadangan itu dikemukakan Majlis Rangkaian Kesatuan Sekerja Antarabangsa Malaysia (UNI-MLC) yang turut menyenaraikan 11 cadangan lain untuk dipertimbangkan kerajaan, termasuk kajian semula umur bersara wajib.

Presiden UNI-MLC, Datuk Mohamed Shafie BP Mammal dilaporkan berkata, cadangan itu berikutan lebih 15 juta pekerja berhadapan pelbagai cabaran, ujian dan dugaan yang tidak dapat dibayangkan sama sekali, demi memastikan kelangsungan hidup mereka.

Cadangan itu bagaimanapun ditolak majikan dengan alasan tidak sesuai dilaksanakan ketika ini kerana ia hanya akan membebankan majikan, sekali gus menjejaskan pekerja.

Presiden Persatuan Pengilang dan Industri Perkhidmatan Bumiputera Malaysia (PENGILANG), Datuk Dr Azman Yusoff, berkata langkah itu akan mencetus risiko pada perniagaan, yang mungkin menyebabkan gaji pekerja dikurangkan atau tidak dinaikkan dan kehilangan pekerjaan.


Ancaman Russia: Kanada nasihat elak ke Ukraine jika tak penting

Kerajaan Kanada mula menasihatkan rakyatnya supaya mengelak perjalanan tidak penting ke Ukraine susulan peningkatan agresif secara berterusan tentera Russia di dalam dan di sekitar negara itu.

Menteri Luar Melanie Joly akan melawat Kyiv minggu depan untuk menyatakan sokongan Kanada terhadap kedaulatan Ukraine dan memperkukuh usaha menghalang tindakan agresif oleh Russia, kata Ottawa sebelum ini.

“Kami telah mengubah tahap risiko bagi Ukraine. Elakkan perjalanan yang tidak penting berikutan pencerobohan Russia yang berterusan dan peningkatan ketenteraan di dalam dan di sekitar negara itu,” kata kerajaan Kanada dalam nasihat perjalanan yang dikeluarkan.

Moscow telah menempatkan lebih 100,000 tentera berhampiran sempadan dengan Ukraine. Amerika Syarikat (AS) pada Jumaat menyatakan Russia sedang menyediakan alasan untuk menyerang jika diplomasi gagal mencapai objektifnya.

Populasi besar keturunan Ukraine turut tinggal di Kanada dan berpengaruh dari segi politik, meletakkan garisan tegas terhadap Kremlin sejak Russia menawan Crimea dari Ukraine pada 2014.

Joly akan mengadakan pertemuan dengan Perdana Menteri Ukraine Denys Shmyhal sebelum bertemu 200 anggota misi latihan Kanada yang telah berada di negara itu sejak 2015.

Timbalan Menteri Luar Kanada Marta Morgan dan Timbalan Setiausaha Negara AS Wendy Sherman sebelum ini berikrar meneruskan penyelarasan rapat untuk menghalang pencerobohan Russia ke atas Ukraine dan menggesa Kremlin mengendurkan ketegangan, kata jurucakap Jabatan Negara AS.

Dalam temu bual dengan penyiar Kanada CBC yang diterbitkan Ahad, Setiausaha Agung Pertubuhan Perjanjian Atlantik Utara (NATO) Jens Stoltenberg menyifatkan Russia sebagai ‘bertindak ganas’.

Russia menafikan rancangan untuk menyerang Ukraine tetapi berkata Kremlin boleh mengambil tindakan ketenteraan melainkan tuntutannya – termasuk janji oleh NATO untuk tidak pernah mengakui Kyiv – dipenuhi. – Agensi


Isham Jalil kata jumlah kes, punca peningkatan Covid-19 satu pembohongan?

Bekas pegawai khas Datuk Seri Najib Razak, Isham Jalil membayangkan fakta kes harian Covid-19 dikeluarkan setiap hari dan punca peningkatan jangkitan disebabkan pertambahan ujian saringan, adalah sekadar alasan untuk menutup angka sebenar.

Ketua Penerangan Barisan Nasional (BN) Selangor itu mendakwa alasan kes bertambah disebabkan peningkatan ujian saringan Covid-19 dilakukan baru-baru ini sekadar satu penafian dan keengganan untuk mengaku bahawa wabak Covid-19 di Malaysia bertambah buruk.

“Penyokong-penyokong kerajaan berkata yang peningkatan mendadak kes Covid-19 adalah kononnya kerana peningkatan ujian (swab test) Covid-19 yang dilakukan baru-baru ini.

“Mereka masih dalam penafian dan tidak mengaku yang wabak Covid-19 di Malaysia adalah semakin buruk,” katanya dalam kenyataan hari ini.

Untuk rekod, data dan statistik berkaitan kes-kes jangkitan dan kematian harian akibat Covid-19 dalam tempoh 24 jam dikeluarkan oleh KKM dan menjadi rujukan semua pihak.

Semua data itu dikeluarkan dalam dua peringkat iaitu jumlah jangkitan baharu secara ringkas dan peringkat kedua adalah laporan penuh situasi semasa jangkitan penyakit Voronavirus 2019 di Malaysia.

11 Julai lalu Ketua Pengarah Kesihatan Tan Sri Dr Noor Hisham Abdullah berkata lonjakan kes jangkitan harian Covid-19 di Lembah Klang sudah dijangka susulan lebih banyak saringan bersasar Covid-19 yang dijalankan khususnya di Selangor dan Kuala Lumpur yang dikenakan Perintah Kawalan Pergerakan Diperketatkan (PKPD) ketika ini.

“KKM sudah jangkakan memang dengan sekatan pergerakan di kawasan Lembah Klang, kes harian akan meningkat kerana saringan bersasar dan saringan komuniti dilaksanakan.

“Namun, saya yakin dengan kaedah kawalan yang baik (sekatan pergerakan) kita akan lihat jumlah kes lebih stabil serta menunjukkan penurunan dalam seminggu lebih atau dua minggu. Pada masa sama, proses vaksinasi perlu dipercepatkan,” katanya Dr Noor Hisham.

Namun Isham dalam kenyataan hari ini berkata:

“Apa yang mereka (penyokong kerajaan) ingin kata ialah kononnya angka peningkatan jangkitan ini bukanlah peningkatan sebenar jangkitan tetapi hanyalah peningkatan kes positif yang dikesan melalui kadar ujian yang meningkat.”

Dia juga menuduh pihak berkaitan gagal mengesan jangkitan lebih awal dengan memperbanyakkan ujian supaya langkah awal boleh diambil.

“Ramai orang dijangkiti dan mati kerana jangkitan dikesan pada fasa lewat,” katanya dalam kenyataan yang turut dikongsi Najib.

Isham menuduh Malaysia adalah antara yang tercorot di dunia dalam kadar vaksinasi.

12 Julai lalu Timbalan Perdana Menteri Datuk Seri Ismail Sabri Yaakob berkata Malaysia menghampiri sasaran mencapai imuniti kelompok selepas kadar vaksinasi harian di Malaysia kini melepasi kadar purata per kapita vaksinasi dunia.

Katanya Pertubuhan Kesihatan Sedunia (WHO) melalui Jawatankuasa Teknikal Covid-19 dalam sidang media baru-baru ini telah mengeluarkan analisis dapatan data terkini perkembangan kes Covid-19 di seluruh dunia.

Untuk rekod semalam sahaja, negara sekali lagi merekodkan jumlah pemberian vaksin harian tertinggi setakat ini dengan pemberian sebanyak 424,541 dos pertama dan kedua.

Jumlah pemberian vaksin di seluruh negara pula melepasi angka 12 juta apabila sehingga semalam sebanyak 12,212,730 suntikan dos pertama dan kedua sudah diberikan.

Malah dalam statistik yang dikumpulkan laman sesawang data global Our World in Data meletakkan Malaysia mengungguli negara-negara utama Asean lain dalam peratusan tertinggi populasi menerima vaksin sekurang-kurangnya bagi suntikan pertama.

Sementara itu, Pertubuhan Kesihatan Sedunia (WHO) sebelum ini berkata peningkatan kes Covid-19 adalah trend global ketika ini.

“Kita sedang kesan pusingan virus ini di seluruh dunia dan kita melihat lonjakan jangkitan di banyak negara ketika ini,” kata Ketua Teknikal WHO bagi Covid-19 Maria Van Kerkhove awal minggu ini.


PKPD lima taman perumahan, kampung di Pekan esok

Perintah Kawalan Pergerakan Diperketatkan (PKPD) akan dikenakan di lima kawasan taman perumahan dan perkampungan di daerah Pekan, Pahang bermula esok hingga 22 April.

Menteri Kanan (Keselamatan), Datuk Seri Ismail Sabri Yaakob berkata, kawasan berkenaan berkait dengan Kluster Teknologi Peramu Jaya membabitkan pekerja kilang yang tinggal di Taman Mentiga Jaya; Taman Perdana; Perkampungan Peramu Jaya 3; Taman Sepekan Makmur; dan Kampung Pulau Serai.

Katanya, pelaksanaan PKPD itu dilaksanakan selepas membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP) serta atas nasihat Kementerian Kesihatan (KKM) yang mengesahkan berlaku penularan jangkitan COVID-19 di lokaliti tersebut dengan kadar kebolehjangkitan tinggi.

“Sehingga kini, KKM telah melaksanakan 495 ujian saringan dan daripada jumlah itu, secara kumulatif sebanyak 67 kes positif COVID-19 telah direkodkan daripada kluster ini,” katanya dalam kenyataan mengenai PKP Bersyarat (PKPB) dan PKP Pemulihan (PKPP) hari ini.

Ismail Sabri berkata, pelaksanaan PKPD itu adalah untuk memastikan pergerakan penduduk di lokaliti berkenaan dapat dikawal bagi mengelakkan penularan jangkitan COVID-19 ke komuniti luar.


Parlimen ditangguh sebab enam kes positif berpotensi jadi ‘superspreader’

Kementerian Kesihatan (KKM) mendedahkan enam daripada 11 kes positif Covid-19 yang dikesan di Parlimen sejak 29 Julai lalu berpotensi menjadi ‘superspreader’, dipengaruhi beberapa faktor dan persekitaran di dalam Dewan Rakyat.

Ketua Pengarah Kesihatan Tan Sri Dr Noor Hisham Abdullah berkata dengan mengambil kira pelbagai aspek, KKM mencadangkan supaya semua sesi mesyuarat yang dirancang di Parlimen ditangguhkan selama dua minggu bermula 29 Julai 2021.

Beliau berkata walaupun jumlah kes positif yang dikesan ketika sidang Parlimen itu adalah 0.8 peratus, namun hasil penilaian risiko dengan mengambil kira faktor epidemiologi dan persekitaran, didapati persidangan berkenaan merupakan satu perhimpunan yang berisiko tinggi untuk berlaku penularan jangkitan Covid-19.

Antara faktor epidemiologi yang diambil kira ialah ramai dalam kalangan yang hadir di Mesyuarat Khas Parlimen adalah dalam kategori warga emas dan kemungkinan mempunyai faktor komorbid yang meningkatkan risiko jangkitan, selain tidak semua individu yang hadir di Dewan Rakyat telah mendapat vaksinasi yang lengkap.

“Keadaan dewan Parlimen yang bertutup meningkatkan risiko penularan jangkitan memandangkan virus SARS-CoV-2 tersebar dan menular melalui udara dan boleh kekal dalam persekitaran selama beberapa jam

“Selain itu penjarakan fizikal dalam sewan kurang daripada satu meter antara satu sama lain walaupun terdapat penghadang meja, selain berlaku perkumpulan kecil di dalam dan di luar dewan,” katanya.

Dr Noor Hisham berkata setakat ini seramai 48 kontak rapat telah dikenal pasti bagi semua kes positif terbabit, namun siasatan dan pengesanan masih lagi diteruskan.

Katanya pada 30 Julai 2021, saringan pra-persidangan Dewan Negara telah dijalankan ke atas 100 individu menggunakan ujian RT PCR dan mendapati sembilan kes positif Covid-19.

“Pemakluman kes telah dilaporkan kepada KKM pada 1 Ogos 2021. Siasatan ke atas kes dan pengesanan kontak rapat sedang dijalankan untuk diambil tindakan kawalan dan pencegahan sewajarnya,” katanya.

Semalam, Setiausaha Dewan Rakyat, Nizam Mydin Bacha Mydin mengumumkan Mesyuarat Khas Dewan Rakyat yang dijadualkan pada Isnin ini ditangguhkan ke satu tarikh yang akan ditetapkan kelak.

Katanya penangguhan itu dimaklumkan oleh Perdana Menteri Tan Sri Muhyiddin Yassin selaras dengan cadangan Ketua Pengarah Kesihatan serta penilaian risiko semasa yang telah dijalankan oleh KKM di Parlimen.


Akar umbi UMNO kecewa senarai calon BN, bakal boikot kempen

Pengumuman senarai calon Barisan Nasional (BN) tidak disenangi akar umbi UMNO di Melaka dan memberi isyarat awal beberapa calon yang bertanding bakal diboikot dalam kempen Pilihan Raya Negeri (PRN) nanti.

Terdahulu, Pengarah Pilihan Raya BN, Datuk Seri Mohamad Hasan mengumumkan senarai calon yang akan bertanding semua 28 kerusi, ia terdiri daripada 24 calon atau 86 peratus adalah calon muka baharu yang akan diletak bertanding.

Bagaimanapun, tidak semua senarai calon itu disambut dengan baik pemimpin akar umbi UMNO.

Setiausaha UMNO Bahagian Jasin, Datuk Abdul Kalam Hassan antara yang terawal membuat kenyataan secara terbuka menolak senarai calon BN yang diumumkan kerana Ketua UMNO Bahagian Jasin, Datuk Hasan Rahman tidak dicalonkan semula untuk mempertahankan kerusi yang dimenanginya pada Pilihan Raya Umum Ke-14 (PRU-14).

Sebaliknya, BN memilih calon baharu Siti Faizah Abdul Azis yang diumumkan pagi ini.

“Kenapa calon baharu diletakkan di sini sedangkan beliau (Hasan) mempunyai rekod cemerlang kerana telah menjadikan Sungai Rambai sebuah daerah yang harmoni dengan pelbagai pembangunan dinikmati penduduk setempat.

“Masyarakat di sini sebenar kecewa apabila mendapat tahu nama Hasan tidak berada dalam senarai sebagai calon kerana mereka masih mengharapkan beliau bertanding mempertahankan kerusi yang dimenangi pada PRU lalu.

“Saya berharap pucuk pimpinan parti mengambil perhatian sikit kerana akar umbi sudah melahirkan keluh- kesah dan apa yang membimbangkan saya apabila keinginan untuk mencapai kejayaan, lain pula jadinya nanti,” kata Abdul Kalam dalam sidang media semalam.

Abdul Kalam menambah, keadaan serupa turut berlaku di Dewan Undangan Negeri (DUN) Rim apabila calon muka baharu yang diletak bukan anak jati menetap dikawasan tersebut.

Katanya, ramai pihak menghubunginya, menyatakan rasa kecewa apabila mendapat tahu calon bertanding bukan anak jati yang menetap di situ.

Nama Ahli Majlis Tertinggi (MT) UMNO, Datuk Khaidhirah Abu Zahar atau Dira diumumkan bertanding di Rim menggantikan Datuk Ghazale Muhamad.

Di Bemban pula, katanya, dalam kalangan ketua cawangan dan ahli amat kecewa selepas calon MCA diumumkan bertanding di DUN berkenaan.

“Selepas BN tumbang, kita jadikan Bemban sebagai kubu kuat UMNO dengan gerak kerja telah diatur dan dipupuk selama dua tahun. Tba-tiba ia tidak menjadi kenyataan apabila kerusi ini diserahkan semula kepada MCA,” katanya lagi.

Dalam pengumuman calon hari ini, Mohamad mengumumkan 20 calon akan diletak UMNO, lapan diwakili MCA dan satu kerusi MIC, serta memberi keyakinan mereka akan menang besar kali ini.


Saya ditekan DAP mansuh Akta Hasutan, Muhyiddin ingatkan bahaya kerjasama UMNO-PH

DAP didakwa pernah mendesak supaya memansuhkan Akta Hasutan semasa Pakatan Harapan (PH) menjadi kerajaan pusat selama 22 bulan, dedah Tan Sri Muhyiddin Yassin.

Pengerusi Perikatan Nasional (PN) itu mendakwa desakan DAP untuk memansuhkan akta tersebut dibuat semasa beliau menjadi Menteri Dalam Negeri ketika PH memerintah, namun bertegas dengan pendiriannya untuk tidak tunduk dengan tekanan diberikan tersebut.

“Saya duduk di Kemeterian Dalam Negeri (KDN), dalam mesyuarat, banyak perbincangan ditekan oleh DAP. Satu contoh yang saya masih ingat ialah supaya mengambil langkah untuk menghapuskan Akta Hasutan.

“Akta Hasutan ni sudah lama ada iaitu untuk mengekang segala bentuk salah laku perbuatan yang menyentuh soal-soal induk dalam negara kita. Soal institusi Raja-raja dan Sultan, jangan sentuh tak tentu arah.

“Diadakan peruntukan itu untuk tindakan tertentu boleh diambil terhadap mereka yang melakukan kesalahan itu, atau meminta hak istimewa orang Melayu ataupun agama Islam ataupun bahasa Melayu dan perkara-perkara lain yang sensitif. Dia (DAP) minta supaya saya ambil langkah untuk menghapuskan Akta Hasutan, saya tidak buat,” katanya semasa ceramah PNBest di Indera Mahkota malam tadi.

Menurut Muhyiddin, terdapat spekulasi yang sahih berkemungkinan wujud kerjasama antara UMNO dan Pakatan Harapan (PH) khususnya antara Presiden UMNO, Datuk Seri Ahmad Zahid Hamidi dengan Presiden PKR, Datuk Seri Anwar Ibrahim selepas Pilihan Raya Umum Ke-15 (PRU-15) untuk membentuk kerajaan bersama.

“Saya dah dapat satu cerita yang sahih. Saya tak payah perlu beritahu sumber ini, cerita sahih ini mengatakan memang ada persefahaman yang sudah terjalin antara Zahid Hamidi dengan Anwar Ibrahim.

“Supaya lepas pilihan raya ini kalau UMNO dan dia tak akan dapat sejumlah kerusi yang mencukupi untuk bentuk kerajaan sendiri, macam masa-masa yang lampau maka dia akan ambil langkah untuk bergabung dengan Pakatan Harapan yang dipimpin oleh Anwar Ibrahim.

“Saudara tahu siapa di sebalik Pakatan Harapan Anwar Ibrahim? Siapa dia? DAP,” katanya lagi.

Untuk rekod, Anwar dan Zahid diketahui umum mempunyai hubungan istimewa cikgu dan anak murid, malah sebelum ini berkomplot dalam menjatuhkan kerajaan PN sebelum ini.

Jika kerjasama antara UMNO dengan PH itu terjalin, Muhyiddin berkata DAP akan menjadi dominan dan tidak mustahil ia bakal menggugat kepentingan orang Melayu khususnya.

“Banyak perkara yang dilakukan (DAP) bercanggah dengan kepentingan rakyat kita khususnya orang-orang Melayu,” katanya lagi.

Muhyiddin menggesa kepada orang ramai supaya membuat pertimbangan yang sewajarnya semasa PRU-15 dan tidak membuat keputusan yang akan merugikan masa depan mereka.

“Saya cukup bimbang kalau lah ini berlaku maka apakah nasib kita semua di masa akan datang. Tetapi nasib baik ini boleh jadi peringatan, sebelum berlaku.

“Tetapi boleh berlaku, khususnya kalau pengundi Melayu salah pertimbangan termasuklah pengundi yang sekarang ini menjadi ahli UMNO,” ujarnya lagi.


9 bekas Menteri Pertahanan, siapa bertanggungjawab dalam skandal LCS? soal Kit Siang

Pemimpin veteran DAP, Lim Kit Siang mahu tahu siapa daripada sembila bekas Menteri Pertahanan bertanggungjawab dalam skandal skandal kapal tempur pesisir (LCS) yang gagal disiapkan sehingga hari ini.

Kit Siang yang juga Ahli Parlimen Iskandar Puteri itu berkata sejak 1990, terdapat sembilan Menteri Pertahanan dan dua daripadanya menyandang jawatan itu sebanyak dua kali semasa pembinaan projek kapal tidak siap itu diluluskan.

“Yang manakah daripada sembilan menteri pertahanan Malaysia sejak tahun 1990 ini yang bertanggungjawab ke atas skandal mega perolehan ketenteraan LCS yang melibatkan RM9 bilion?” soalnya dalam kenyataan hari ini.

Kit Siang turut meletak senarai nama bekas Menteri Pertahanan bermula dengan Datuk Seri Najib Razak pada 1990 sehingga sekarang, Datuk Seri Hishammuddin Hussein.

Berhubung skandal LCS itu, Kit Siang menggesa Hishammuddin supaya mencari jalan terbaik bagi memastikan ia tidak berakhir dengan wang negara sekali lagi hangus seperti yang berlaku dalam skandal terdahulu sebelum ini.

“Hishamuddin masih belum mendedahkan apa yang dilakukannya sebagai menteri pertahanan sehingga Mei 2018 untuk memastikan proses perolehan terbesar dalam sejarah Kementerian Pertahanan tidak berakhir sebagai satu bencana dan skandal kewangan.

“Namun dia mempunyai peluang sekali lagi sebagai Menteri Pertahanan (kini) untuk memperbetulkan kesilapan lampau untuk memastikan Malaysia akan menerima penghantaran keenam-enam LCS memandangkan tidak ada satu pun LCS yang siap walaupun pembayar cukai membayar sejumlah RM6 billion,” katanya.

Jawatankuasa Kira-Kira Negara (PAC) sebelum ini mendedahkan sebanyak RM6 bilion sudah dibayar bagi membiayai projek LCS, bagaimanapun tidak ada satu kapal pun yang berjaya disiapkan sehingga hari ini.

Turut dibangkitkan PAC, berhubung RM400 juta yang digunakan oleh Boustead Naval Shipyard Sdn Bhd (BNS) untuk membayar hutang lama dan bukan digunakan untuk tujuan membina LCS.

Projek itu telah diluluskan pada 2011 semasa era pentadbiran Barisan Nasional-UMNO, ketika itu Najib menjadi Perdana Menteri dan Presiden UMNO, Datuk Seri Ahmad Zahid Hamidi ketika itu pula memegang jawatan Menteri Pertahanan.

Zahid bagaimanapuns sebelum ini menafikan ketika projek itu diluluskan beliau adalah Menteri Pertahanan sebelum ini.

PAC dalam laporannya baru-baru ini mendedahkan projek LCS diberikan oleh kerajaan kepada syarikat BNS secara rundingan terus.

Menurut jadual asal, setakat Ogos 2022 sepatutnya lima buah kapal LCS harus disiap dan diserahkan.


Lebih 5.38 juta individu telah terima suntikan dos penggalak

Sebanyak 16.5 peratus atau 5,389,370 individu yang layak telah menerima suntikan dos penggalak sejak program suntikan dos ketiga itu dimulakan 13 Oktober lalu.

Suntikan dos penggalak diberikan kepada individu berusia 18 tahun ke atas, namun keutamaan diberikan kepada warga emas berusia 60 tahun dan ke atas, petugas barisan hadapan, serta individu yang perlu ke luar negara.

Kerajaan juga memberi masa sehingga Februari tahun depan kepada warga emas berusia 60 tahun ke atas untuk mendapatkan suntikan dos penggalak bagi memastikan status vaksinasi mereka di dalam MySejahtera tidak bertukar menjadi ‘tidak lengkap’,

Sementara itu, Kementerian Kesihatan (KKM) juga melaporkan seramai 25,580,473 atau 78.3 peratus populasi keseluruhan negara telah lengkap divaksinasi, manakala 79.5 peratus atau 25,974,497 individu lagi menerima sekurang-kurangnya satu dos.

Daripada jumlah populasi itu, seramai 22,835,291 atau 97.5 peratus individu dewasa telah melengkapkan suntikan vaksin masing-masing, dan 98.8 peratus atau 23,134,791 individu dewasa lagi menerima sekurang-kurangnya satu dos.

Sejak 8 September hingga semalam, seramai 5,584,888 remaja berusia 11 hingga 17 tahun telah menerima suntikan vaksin Covid-19.

Daripada jumlah itu, 2,745,182 atau 87.2 peratus remaja telah lengkap divaksinasi, manakala 2,839,706 atau 90.2 peratus lagi menerima sekurang-kurangnya satu dos.


Bekas pesakit Covid-19 berisiko alami kegagalan jantung

Bekas pesakit Covid-19 berdepan risiko untuk mendapat masalah kegagalan jantung dan pembekuan darah yang boleh membawa maut setelah setahun sembuh daripada jangkitan Covid-19, menurut kajian.

Sebelum ini, penyakit jantung dan strok dikategorikan sebagai penyebab utama kematian tanpa mengira usia di seluruh dunia.

Melalui kajian yang akan diterbitkan oleh Jurnal Nature, seseorang yang mendapat jangkitan Covid-19, berkemungkinan akan mengalami komplikasi jantung walaupun sudah sembuh.

Kajian juga mendapati risiko maut boleh berlaku kerana ratusan juta bekas pesakit Covid-19 di seluruh dunia sudah mengalami keadaan itu dan angkanya terus bertambah.

“Kesan selepas jangkitan Covid-19 adalah sangat besar,” kata Dr Ziyad Al-Aly, Pengarah Pusat Epidemiologi Klinikal di Sistem Penjagaan Kesihatan Urusan Veteran St Louis di Missouri, yang mengetuai penyelidikan.

“Kerajaan dan sistem penjagaan kesihatan perlu sedar bahawa Covid-19 akan memberikan impak berpanjangan, dan mempunyai kesan yang sangat dashyat kepada bekas pesakit. Saya sangat bimbang sekiranya masih ada yang menganggap hal ini tidak serius.”

Para penyelidik mendapati, kemungkinan mendapat serangan jantung, strok atau penyakit utama lain melibatkan kardiovaskular akan terjadi dalam tempoh 12 bulan selepas seseorang itu sembuh daripada jangkitan Covid-19 walaupun pada tahap awal jangkitan, seperti tahap 1 dan 2.

Kajian risiko komplikasi jantung ini dilaksanakan terhadap 151,195 pesakit veteran yang sembuh daripada Covid-19 dengan risiko lebih daripada 3.6 juta rakan sebaya mereka yang tidak dijangkiti virus ini.

Kajian mendapati pesakit yang mendapat jangkitan Covid-19 dan tidak dimasukkan ke hospital mempunyai risiko lebih 39 peratus, untuk mengalami kegagalan fungsi jantung dan lebih berisiko dua kali ganda berpotensi mengalami pembekuan darah, dikenali sebagai emboli paru sehingga boleh membawa maut selepas setahun sembuh daripada Covid-19.

Hasil kajian itu dikesan berlaku kepada 5.8 kes membabitkan kegagalan jantung dan 2.8 kes membabitkan embolisme paru bagi setiap 1,000 bekas pesakit Covid-19 yang tidak dimasukkan ke hospital semasa dijangkiti virus itu.

Manakala, bagi mereka yang menerima rawatan di hospital setelah dijangkiti Covid-19 turut dikaitkan dengan risiko terkenanya serangan jantung sebanyak 5.8 kali ganda dan hampir 14 kali ganda berkemungkinan mengalami miokarditis atau keradangan otot jantung.

Pesakit Covid-19 yang sembuh dari hasil rawatan intensif, jauh lebih besar berisiko dengan purata satu dari tujuh orang akan menderita penyakit jantung yang kritikal selepas setahun sembuh dari Covid-19.

Sehubungan itu, para penyelidik masih meneliti dengan lebih terperinci mengenai penyebab utama kerosakan jantung kepada bekas pesakit Covid-19.

Para penyelidik berpendapat, kemungkinan kerosakan pada mekanisme jantung akibat dari serangan virus secara terus ke sel otot jantung dan sel-sel yang melapisi saluran darah sehingga mengakibatkan pembekuan darah dan keradangan yang berterusan.

Impak dari pandemik Covid-19, dapat mempengaruhi banyak aspek termasuk masalah pengasingan sosial, masalah kewangan, perubahan tabiat diet dan aktiviti fizikal, serta trauma dan kesedihan akibat kehilangan orang tersayang, dan juga dapat mempengaruhi risiko penyakit kardiovaskular. – Agensi


Lelaki mengamuk di lebuh raya di hantar ke Hospital Bahagia

Mahkamah Sesyen Kuala Kangsar hari ini memerintahkan seorang lelaki yang sebelum ini tular mengamuk di Lebuhraya PLUS di Kuala Kangsar, dirujuk ke Hospital Bahagia Ulu Kinta, untuk tempoh 30 hari bagi pemantauan dan pemeriksaan psikiatri.

Hakim Rohaida Ishak mengeluarkan perintah itu terhadap Zainordin Mohamed, 36, selepas membenarkan permohonan Timbalan Pendakwa Raya Nur Asmaniza Muhamad supaya tertuduh dihantar ke hospital berkenaan bagi pemeriksaan mengikut Seksyen 342 Kanun Acara Jenayah, lapor Bernama.

Nur Asmaniza berkata Zainordin tidak dalam keadaan waras sewaktu tempoh penahanan remannya, justeru perlu menjalani pemeriksaan serta pemeriksaan di hospital tersebut.

Zainordin mengaku bersalah atas pertuduhan itu serta dua lagi pertuduhan dan sewaktu pertuduhan dibacakan kepadanya, dia kelihatan bercakap seorang diri dalam keadaan yang tidak stabil dan sehingga diminta untuk menenangkan diri.

Bagi pertuduhan pertama, Zainordin didakwa melakukan khianat iaitu menendang cermin sisi sebelah kanan sebuah kereta sehingga menyebabkan kerugian sebanyak RM200.

Pertuduhan mengikut Seksyen 427 Kanun Keseksaan, yang boleh dipenjara tidak kurang setahun atau lebih lima tahun atau denda dan kedua-duanya sekali jika sabit kesalahan.

Bagi pertuduhan kedua, Zainordin sebagai pemandu sebuah kereta jenis Toyota Vios, didakwa telah memberhentikan kenderaan tersebut di lorong kanan dalam kedudukan yang mungkin menyebabkan halangan kepada pengguna lain.

Pertuduhan mengikut Seksyen 48 (1) Akta Pengangkutan Jalan dan jika disabit kesalahan boleh didenda tidak kurang RM1,000 dan tidak lebih RM5,000 atau dipenjarakan tidak kurang setahun atau kedua-duanya sekali.

Kedua-dua perbuatan itu didakwa dilakukan di KM 253 Lebuhraya Utara Selatan Kuala Kangsar di sini, pada 6.09 petang pada 12 Jun lepas.

Bagi pertuduhan ketiga, dia didakwa memasukkan dadah jenis ganja THC (Tetra Hydrocannibol) pada diri sendiri di pejabat narkotik Ibu Pejabat Daerah Kuala Kangsar pada 3.40 petang, 14 Jun lepas.

Pertuduhan itu mengikut Seksyen 15 (1)(a) Akta Dadah Berbahaya 1952, yang membawa hukuman penjara maksimum dua tahun atau denda RM5,000 dan pengawasan polis tidak lebih tiga tahun.

Hakim menetapkan 14 Julai untuk sebutan semula semua kes itu.


Fokus Dewan Rakyat, MoU pengambilan pekerja asing dan pembiayaan subsidi

Isu Memorandum Persefahaman (MoU) antara Malaysia dan Indonesia berhubung pengambilan pekerja republik itu serta kaedah kerajaan membiayai jumlah keseluruhan subsidi dijangka menjadi tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, soalan berhubung isu MoU itu diajukan Anthony Loke (PH-Seremban) pada sesi Waktu Pertanyaan Menteri yang mahu Menteri Sumber Manusia menjelaskan faktor yang menyebabkan Indonesia membekukan penghantaran pekerjanya ke Malaysia, lapor Bernama.

Turut tersenarai, soalan Wong Hon Wai (PH-Bukit Bendera) kepada Menteri Kewangan berkaitan kaedah kerajaan membiayai jumlah keseluruhan subsidi yang dijangka akan mencecah RM80 bilion bagi tahun ini dan bentuk pembaharuan dasar subsidi yang sedang dirancang.

Pada sesi soal jawab pula, Datuk Seri Ahmad Maslan (BN-Pontian) meminta Menteri Pengangkutan menyatakan status projek Laluan Rel Pantai Timur (ECRL), kereta api berkelajuan tinggi (HSR), Lebuhraya Pan Borneo, transit aliran massa (MRT), dan lebuh raya baharu bagi mengurangkan kesesakan terutama ketika cuti panjang dan perayaan.

Selain itu, isu jenayah komersial akan diajukan Datuk Zakaria Mohd Edris (Bersatu-Libaran) yang meminta Menteri Dalam Negeri menyatakan pendekatan kerajaan dalam membanteras jenayah yang membabitkan penipuan dalam talian.

Turut dijangka menjadi tumpuan adalah sesi pembentangan untuk bacaan kali pertama bagi Rang Undang-undang Mahkamah Kehakiman (Pindaan) 2022, diikuti Rang Undang-undang Kanun Tatacara Jenayah (Pindaan) 2022, Rang Undang-undang Pencetakan Teks Al-Qur’an (Pindaan) 2022 dan Rang Undang-undang Keselamatan Sosial Suri Rumah 2022.

Selesai sesi tersebut, persidangan akan diteruskan dengan menyambung perbahasan Rang Undang-undang Kehadiran Wajib Pesalah-Pesalah (Pindaan) 2021.

Persidangan Dewan Rakyat kali ini berlangsung selama 12 hari hingga 4 Ogos.


Leka berhibur, 47 termasuk pemilik kelab dikompaun RM280 ribu

Kompaun sebanyak RM280,000 dikenakan terhadap 47 individu termasuk pemilik sebuah pusat hiburan di Jalan Sultan Ahmad Shah, Georgetown kerana ingkar prosedur operasi standard (SOP) Perintah Kawalan Pergerakan Bersyarat (PKPB).

Pihak polis menerima maklumat dan hasil risikan sebelum menyerbu premis itu pada pukul 1.00 pagi.

Hasil serbuan, didapati semua mereka yang berumur antara 20 dan 57 tahun termasuk 16 wanita itu, sedang berhibur di pusat hiburan berkenaan, kata Ketua Polis Daerah Timur Laut ACP Soffian Santong.

“Ketika serbuan dilakukan kesemua mereka sedang leka berhibur, dan sebaik menyedari kehadiran polis ada di antara mereka yang cuba meloloskan diri malah ada bertindak memanjat tembok untuk melarikan diri, namun tindakan pantas polis mengepung kawasan itu telah berjaya menahan 46 pengunjung di situ,” katanya lapor Bernama.

Katanya polis turut menahan seorang lelaki yang merupakan pemilik pusat hiburan itu selepas mendapati semua pengunjung dilihat berhibur di premis berkenaan dalam keadaan sesak tanpa penjarakan fizikal.

“Kesemua pengunjung dikenakan dikompaun RM5,000 tiap seorang, manakala pemilik pusat hiburan itu dikenakan kompaun RM50,000, menjadikan jumlah keseluruhan kompaun RM280,000,” katanya.


Maybank IB pula unjur OPR naik 100 bps untuk 12 bulan akan datang

Selepas Moody’s Analytics membuat jangkaan Bank Negara Malaysia (BNM) akan menaikkan Kadar Dasar Semalaman (OPR) sebanyak 25 mata asas (bps) kepada 2.25 peratus pada Mesyuarat Dasar Monetari (MPC) keempatnya pada minggu ini, Maybank Investment Bank Bhd (Maybank IB) pula mengunjurkan kenaikan 100 bps dalam tempoh antara separuh kedua 2022 dan separuh pertama tahun depan.

Ketua Ahli Ekonomi Maybank Investment Bank Suhaimi Ilias berkata ia berikutan proses dasar monetari akomodatif BNM yang bermula dengan kenaikan 25 bps pada Mei.

Beliau menjangka BNM akan mengumumkan 25 mata asas dalam mesyuarat MPC minggu ini dan 25 mata asas lagi menjelang suku keempat 2022 serta 50 mata asas lagi pada separuh pertama 2023.

“Jangkaan kami ialah setiap kenaikan 25 bps pada asasnya akan mengurangkan pertumbuhan Keluaran Dalam Negara Kasar (KDNK) sebenar sebanyak 0.2 mata peratusan tdalam tempoh 12 bulan akan datang,” katanya menurut Bernama.

“Dan implikasi peningkatan OPR termasuk peningkatan pembayaran balik gadai janji sebanyak tiga peratus.”

Pada taklimat tinjauan pasaran Maybank IB Separuh Kedua 2022 yang diadakan secara maya hari ini Suhaimi berkata BNM akan menaikkan OPR disebabkan permintaan dalam negeri yang semakin meningkat dan kadar inflasi teras yang meningkat.

Beliau berkata Maybank IB telah menyemak semula unjuran kadar inflasi tahun ini kepada 3.4 peratus daripada 2.7 peratus sebelum ini dan meningkatkan unjuran kadar inflasi pada 2023 kepada 4.1 peratus daripada 2.5 peratus.

“Ini kerana kami telah memasukkan harga barangan makanan yang lebih tinggi seperti minyak masak dan ayam, mulai bulan ini berikutan harga siling lebih tinggi untuk ayam standard dan pemansuhan subsidi harga untuk minyak masak botol serta jangkaan bahawa subsidi bahan api akan disemak semula tahun depan,” katanya.

Terdahulu MIDF Research turut berpendapat BNM akan “mempertimbangkan untuk satu lagi kenaikan kadar sebanyak 25 mata asas” berikutan peningkatan berterusan dalam inflasi teras, sekali gus mencerminkan permintaan dalam negeri yang kukuh.

“Selain itu, momentum positif dalam jualan perdagangan pengedaran, penurunan kadar pengangguran kepada tahap rendah baharu pandemik iaitu 3.9 peratus pada 22 April 2022 serta kadar pengembangan dua angka perdagangan luar memberikan tanda-tanda positif terhadap pemulihan kukuh ekonomi,” katanya dalam satu nota penyelidikan.


Berita ringkas Parlimen 19 Julai

529 warisan budaya tak ketara diwarisi sehingga kini: Nancy

Sebanyak 529 warisan budaya tidak ketara diwartakan di bawah Akta Warisan Kebangsaan 2005 (Akta 645) sehingga kini, menurut Menteri Pelancongan, Seni dan Budaya Datuk Seri Nancy Shukri.

Beliau berkata di peringkat antarabangsa, enam eleman warisan budaya tidak ketara di Malaysia mendapat pengiktirafan Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (UNESCO) berdasarkan prinsip-prinsip Konvensyen Melindungi Warisan Budaya Tidak Ketara 2003.

“Warisan (budaya) tidak ketara itu adalah seperti Mak Yong, Dondang Sayang, Silat, Upacara Wangkang yang diangkat bersama dengan negara China; Pantun yang diangkat bersama dengan Indonesia dan Songket.

“Kita akan terus mengenal pasti elemen-elemen warisan budaya tidak ketara negara yang boleh diketengah dan disenaraikan pada masa hadapan,” katanya bagi menjawab soalan Abdul Latiff Abdul Rahman (PAS-Kuala Krai) berhubung usaha kementerian dalam memartabatkan warisan tidak ketara negara pada sesi Waktu Pertanyaan Menteri di Dewan Rakyat di sini hari ini.

Lebih 89,000 kes penipuan dalam talian sejak lima tahun lalu

Sebanyak 89,798 kes penipuan dalam talian dengan kerugian dianggarkan bernilai lebih RM2.9 bilion dilaporkan di seluruh negara bagi tempoh 2017 hingga Jun tahun ini.

Timbalan Menteri Dalam Negeri Datuk Seri Dr Ismail Mohamed Said berkata dalam tempoh sama, kes pembelian dalam talian mencatatkan kes tertinggi iaitu 32,791 berbanding kes-kes lain antaranya Macau Scam, Love Scam, African Scam dan tipu khidmat pesanan ringkas (SMS).

Beliau berkata seramai 42,884 tangkapan dibuat dan sebanyak 25,891 pertuduhan dilaksanakan dalam tempoh sama.

Beliau menjawab soalan asal Datuk Zakaria Mohd Edris (Bersatu-Libaran) berkenaan pendekatan kerajaan untuk membanteras jenayah komersial membabitkan penipuan dalam talian pada sesi soal jawab di Dewan Rakyat hari ini.

Lebih 35,000 jalan berlubang ditampal sejak enam bulan lalu

Sebanyak 35,264 jalan berlubang ditampal di seluruh negara bermula 1 Jan hingga 30 Jun lepas, menurut Kementerian Kerja Raya.

Kementerian itu dalam jawapan bertulis yang disiarkan di laman sesawang Parlimen hari ini memaklumkan daripada jumlah itu, sebanyak 29,999 jalan berlubang yang ditampal di Sabah, Sarawak dan Labuan manakala baki 5,265 jalan berlubang pula di Semenanjung Malaysia.

Selain itu, kementerian itu memaklumkan Inisiatif Program Aku Janji Zero Potholes dilaksanakan bermula 3 Julai 2020, antara Jabatan Kerja Raya, Syarikat Konsesi Jalan Persekutuan dan kementerian itu bagi memantau kerosakan jalan raya serta memperkukuh komitmen terhadap penyampaian perkhidmatan penyenggaraan Jalan Persekutuan.

Kementerian itu menjawab soalan Datuk Mohd Nizar Zakaria (BN-Parit) mengenai usaha kementerian dalam meneliti aspek kualiti jalan di Malaysia serta pelaksanaan pemantauan terhadap standard turapan jalan.

Jumlah menteri berdasarkan keperluan, cabaran dan kepakaran

Jumlah dan pelantikan anggota pentadbiran adalah yang terbaik berdasarkan keperluan, cabaran dan tanggungjawab serta kepakaran yang diperlukan buat masa ini, menurut Menteri di Jabatan Perdana Menteri (Tugas-Tugas Khas) Datuk Dr Abd Latiff Ahmad.

Menerusi jawapan bertulis yang disiarkan di laman sesawang Parlimen hari ini, beliau berkata Jemaah Menteri yang dilantik melaksanakan tugas dan tanggungjawab dengan penuh dedikasi demi menjaga kebajikan rakyat Keluarga Malaysia.

Selain itu, beliau memaklumkan Unit Pemodenan Tadbiran dan Pengurusan Malaysia, Jabatan Perdana Menteri (MAMPU) diberi tanggungjawab untuk menilai pencapaian Jemaah Menteri dan kementerian.

Beliau berkata demikian bagi menjawab soalan Datuk Abdullah Sani Abdul Hamid (PH-Kapar) mengenai penambahbaikan pentadbiran Jemaah Menteri yang tidak komited dalam menjalankan amanah dan tanggungjawab dalam soal kebajikan rakyat.

Covid-19: 43,00 mohon bantuan khas urus kematian sehingga 5 julai

Sebanyak 42,930 permohonan Bantuan Khas Pengurusan Kematian Covid-19 di bawah Agensi Pengurusan Bencana Negara (NADMA) diterima sehingga 5 Julai, kata Menteri di Jabatan Perdana Menteri (Tugas-Tugas Khas) Datuk Dr Abd Latiff Ahmad.

Menurut jawapan bertulis yang disiarkan di laman sesawang Parlimen, beliau berkata daripada jumlah itu, sebanyak 25,526 permohonan layak telah diluluskan dengan jumlah bantuan RM127 juta manakala 7,300 permohonan masih diproses, 1,205 permohonan tidak layak serta 8,899 permohonan diteliti kerana dokumen tidak lengkap dan tidak jelas.

Beliau berkata demikian bagi menjawab soalan Wong Hon Wai (PH-Bukit Bendera) berhubung statistik dari segi kelulusan, penolakan dan sedang diproses untuk bantuan khas kematian Covid-19 di bawah NADMA dan jumlah yang telah disalurkan.


Boleh rentas negeri beberapa hari lagi, kata Dr Noor Hisham

Akhirnya, berita yang dinanti-nantikan oleh seluruh rakyat Malaysia berhubung kebenaran rentas negeri akan dimaklumkan dalam masa beberapa hari lagi.

Menurut Ketua Pengarah Kesihatan Tan Sri Dr Noor Hisham Abdullah, larangan rentas negeri akan ditarik balik dalam masa terdekat.

“Dalam masa beberapa hari, larangan rentas negeri akan ditarik balik. Penting untuk mengambil semua langkah berjaga-jaga seperti memakai pelitup muka, membasuh tangan dan penjarakan fizikal walaupun dalam kalangan yang sudah divaksin.

“Bagi memastikan yang tersayang dan ahli keluarga anda selamat, lakukan ujian air liur RTK-Ag sendiri secara berkala,” ciap Noor Hisham di Twitternya.

Semalam, Menteri Kesihatan Khairy Jamaluddin turut memberi nasihat kepada orang ramai agar sentiasa berjaga-jaga dan membuat ujian air liur RTK bagi sesiapa yang ingin pulang ke kampung.

Katanya, kerajaan kini sudah beralih untuk melakukan ujian hanya ke atas mereka yang bergejala, rakyat yang hidup dalam latar yang banyak bergerak serta mempunyai kontak yang tinggi digalakkan untuk membuat ujian Covid-19 dengan lebih kerap.

“1.6 peratus lagi (kadar vaksinasi) sebelum sempadan antara dibuka dibuka. Kalau mahu balik kampung jumpa orang tua, buat ujian air liur RTK. Pastikan mereka selamat,” ciap Khairy semalam.

Pada 22 September lalu, Perdana Menteri Datuk Seri Ismail Sabri Yaakob berkata aktiviti merentas negeri akan dibenarkan apabila 90 peratus golongan dewasa telah melengkapkan vaksinasi Covid-19.

Selain itu, Bernama turut melaporkan, kadar vaksinasi lengkap populasi dewasa sudah mencecah 88.8 peratus setakat Rabu (semalam), menjadikan sasaran untuk mencapai 90 peratus populasi dewasa lengkap divaksinasi kini tinggal 1.2 peratus.

Berdasarkan data KKM menerusi portal Covidnow, 94.6 peratus atau 22,135,242 individu daripada populasi dewasa menerima sekurang-kurangnya satu dos vaksin.


Ku Li letak jawatan sebab gagal jadi PM: Nazri

Ahli Parlimen (MP) Padang Rengas, Datuk Seri Nazri Aziz menyifatkan tindakan Tengku Razaleigh Hamzah meletak jawatan Pengerusi Jemaah Penasihat UMNO kerana kecewa tidak mendapat sokongan untuk menjadi Perdana Menteri.

Malahan, Nazri memberitahu bahawa ketika menandatangani surat sokongan dan menghadap Yang di-Pertuan Agong juga hanya 41 MP Barisan Nasional termasuk UMNO yang menyokong Datuk Seri Ismail Sabri Yaakob.

“Sepatutnya BN ada 42 tetapi saya difahamkan Ku Li calonkan nama beliau sendiri jadi kami cuma 41 Ahli Parlimen.

“Kerana hanya beliau menyokong dirinya untuk jawatan Perdana Menteri jadi tidak dapatlah. Agaknya dia kecewa sebab itu letak jawatan pengerusi jemaah penasihat,” kata Nazri mengulas tindakan Tengku Razaleigh yang mesra dengan panggilan Ku Li.

Beliau juga mengaskan jawatan Pengerusi Jemaah Penasihat UMNO itu hanya ‘window dressing’ sahaja, dan parti itu tidak pernah mengguna pakai nasihat Ku Li.

“Jawatan itu pun cuma window dressing saja. Tidak ada nasihat beliau yang UMNO pakai,” katanya dipetik daripada Astro Awani, hari ini.

Nazri juga berkata tindakan itu tidak mengejutkan kerana kebelakangan ini Ku Li telah menunjukkan beliau tidak lagi bersama UMNO, termasuk meminta tempat duduknya di dalam Dewan Rakyat diubah ke blok lain.

“Sebelum ini Ku Li minta untuk tempat beliau dalam Dewan Rakyat diletakkan berhampiran tempat duduk pembangkang. Kita nak tahu itu untuk apa?

“UMNO bersama kerajaan, kalau mahu duduk dekat dengan pembangkang adakah maknanya beliau sudah tidak bersama UMNO?” katanya.
Nazri turut mempertikaikan hasrat Ku Li mahu menghidupkan kembali UMNO yang lama.

Beliau mendakwa UMNO yang lama diharamkan oleh Mahkamah kerana tindakan Tengku Razaleigh yang tewas pemilihan parti tahun 1987.

“Beliau perlu ingat, disebabkan tewas pemilihan itulah ada penyokong beliau yang bawa isu pemilihan ke mahkamah dan UMNO diharamkan.

“Malah beliau tidak bersama UMNO yang baru tetapi menubuhkan Parti Semangat 46 hingga kita tewas di Kelantan sejak 1990 hingga sekarang.

“Jadi dia nak apa buktikan apa bila nak hidupkan UMNO yang lama? Nak jadi presiden? Kalau sayang UMNO sokong lah kerajaan yang UMNO terajui dan jadi Perdana Menteri,” katanya.

Ku Li mengumumkan peletakan jawatan sebagai Pengerusi Jemaah Penasihat UMNO. Peletakan jawatan itu dibuat sehari setelah beliau membidas pemimpin UMNO yang menyalahgunakan kedudukan untuk memperkayakan diri, ketika menyampaikan perbahasan di Dewan Rakyat semalam.


Sri Ram dapat kuasa saya kendali kes Rosmah, Najib: Tommy Thomas

Bekas Peguam Negara Tan Sri Tommy Thomas memberitahu beliau melantik Datuk Seri Gopal Sri Ram sebagai Timbalan Pendakwa Raya pada 2018 bagi mengendalikan kes jenayah berprofil tinggi, termasuk kes rasuah Datin Seri Rosmah Mansor membabitkan projek hibrid solar bernilai RM1.25 bilion untuk sekolah luar bandar di Sarawak.

Memetik agensi berita Bernama, Thomas, 69, dilaporkan berkata pelantikan itu adalah mengikut Seksyen 376 (3) Kanun Prosedur Jenayah (KPJ) kerana Sri Ram tertakluk di bawah kawalan dan arahan amnya dan berada dalam suatu kedudukan untuk menjalankan semua kuasa pendakwa raya.

“Saya sendiri telah memberi kuasa kepada beliau dalam kapasiti saya sebagai pendakwa raya untuk beliau menjalankan kes-kes pendakwaan yang lain.

“Ini termasuk kes Rosmah yang telah dituduh untuk kesalahan di bawah Akta Suruhanjaya Pencegahan Rasuah Malaysia 2009, Akta Pencegahan Pengubahan Wang Haram dan Pencegahan Pembiayaan Keganasan 2001 serta Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

“Oleh itu, dakwaan bahawa apabila saya mengarahkan Sri Ram untuk mengetuai prosiding jenayah dalam kes ini, saya perlu memberi kepadanya surat bertulis yang lain seperti mana kehendak di bawah Seksyen 379 KPJ adalah merupakan suatu salah anggapan undang-undang,” katanya dalam afidavit yang diikrarkan bagi pihak Sri Ram yang difailkan di Mahkamah Tinggi Kuala Lumpur, hari ini.

Afidavit Thomas itu bagi menjawab permohonan Rosmah untuk membatalkan keseluruhan perbicaraan beliau dalam usahanya untuk dibebaskan daripada kesemua tiga pertuduhan serta memohon Sri Ram, yang merupakan bekas Hakim Mahkamah Persekutuan, digugurkan daripada mengetuai pasukan pendakwaan dalam perbicaraan kes tersebut.

Thomas, yang dilantik sebagai Peguam Negara pada 4 Jun 2018, dalam afidavitnya berkata permohonan Rosmah untuk mencabar pelantikan Sri Ram dibuat dengan niat buruk, tidak berasas dan penyalahgunaan proses mahkamah.

“Sekiranya Sri Ram tidak mempunyai otoriti, yang mana telah pun disahkan oleh pengganti saya (Tan Sri Idrus Harun), adakah pasukan pendakwa raya yang berkhidmat secara tetap di Jabatan Peguam Negara akan menerima dan bekerja di bawah kepimpinan beliau bagi pihak pendakwaan?” katanya.

Thomas berkata pada 30 Ogos 2018, beliau juga telah melantik Sri Ram sebagai Timbalan Pendakwa Raya untuk menjalankan pendakwaan dalam kes 1Malaysia Development Berhad (1MDB) membabitkan Datuk Seri Najib Razak dan pelantikan itu telah dicabar oleh bekas perdana menteri tersebut, yang kemudian gagal di semua peringkat termasuk Mahkamah Persekutuan.

Permohonan Rosmah, yang difailkan pada 6 Mei lepas, akan didengar di hadapan Hakim Mohamed Zaini Mazlan pada 30 Jun ini.

Rosmah, 69, memfailkan permohonan itu selepas Mahkamah Rayuan pada 8 April lepas membenarkan rayuannya bagi mendapatkan salinan surat pelantikan Sri Ram setelah pendakwaan bersetuju menyerahkan salinan itu kepada pasukan pembelaan.

Rosmah memfailkan rayuan itu selepas Mahkamah Tinggi pada 19 Ogos tahun lepas menolak permohonannya bagi mendapatkan surat pelantikan Sri Ram.

Surat pelantikan itu tidak bertarikh pada atau sebelum 15 Nov 2018 iaitu hari Rosmah didakwa di mahkamah serta tidak ditandatangani oleh Thomas selaku Peguam Negara ketika itu.

Sebaliknya, surat berkenaan bertarikh 8 Julai tahun lepas dan ditandatangani oleh Idrus iaitu Peguam Negara ketika ini.

Pada 18 Feb lepas, Mohamed Zaini memerintahkan Rosmah membela diri atas ketiga-tiga pertuduhan dan menetapkan sembilan hari iaitu 9,10,15,16,17,22, 23 Jun serta 12 dan 15 Julai bagi mendengar keterangan beliau dan saksi pembelaan yang lain.


Jangan bimbang, kerusi khas untuk Asraf Wajdi di Parlimen akan disediakan

Kesungguhan Ketua Pemuda UMNO Datuk Asraf Wajdi Dusuki menggesa supaya sidang Parlimen dibuka dengan segera perlu diberikan pujian walaupun tidak pernah memenangi sebarang kerusi dalam Pilihan Raya Umum (PRU) sebelum ini.

Saban hari kenyataan dikeluarkan Asraf memperlihatkan semangat waja seorang anak muda dalam UMNO yang sedang berjuang demi rakyat walaupun tidak pasti kumpulan rakyat mana satu yang diwakilinya.

Kekalahan dalam PRU14 lalu tidak melunturkan semangat pemuda ini. Kenyataan-kenyataannya yang selari dengan cikgu kepada Presidennya, Datuk Seri Anwar Ibrahim juga menunjukkan jelas kiblat Ketua Pemuda UMNO ini.

Mungkin Asraf juga mahu menunjukkan kebolehannya untuk berpidato dalam Dewan Rakyat, malangnya satu-satunya jawatan yang dimenanginya hanya lah Ketua Pemuda UMNO, itu pun menang tipis sekadar mendapat 65 undi, beza hanya tiga undi dengan pencabarnya Khairul Azwan Harun yang mendapat 62 undi.

Jika Asraf terlalu gian mahu bercakap dan berpidato, mungkin satu-satu pilihan yang ada adalah dalam pemilihan UMNO nanti, itu pun tidak tahu bila lagi ia akan diadakan memandangkan Presiden UMNO, Datuk Seri Ahmad Zahid Hamidi pun belum tahu nasibnya dalam pemilihan nanti.

Ahli Dewan Undangan Negeri (ADUN) Dengkil Adhif Syan Abdullah.

Bagi memberikan semangat kepada Asraf, Ahli Dewan Undangan Negeri (ADUN) Dengkil Adhif Syan Abdullah yang bersimpati menawarkan untuk menyediakan kerusi kepada Asraf bagi membolehkannya duduk di tepi Dewan Rakyat bagi mengikuti perbahasan nanti.

Adhif berkata semangat Asraf perlu diberikan pujian walaupun tewas dalam PRU lalu dan tindakannya yang hampir setiap hari menggesa agar sidang Parlimen dibuka perlu dipuji.

“Saya puji semangat Asraf dan bersimpati apabila tidak ada Ahli Parlimen UMNO lain yang sudi menawarkan kerusi kepadanya untuk duduk mendengar perbahasan sidang Dewan Rakyat.

“Saya sebagai seorang anak muda juga memahami perasaan Asraf ini, sudah lah kalah pilihan raya jadi tidak ada tempat untuk beliau bercakap… Jadi, saya berharap dengan inisiatif saya ini, Asraf jangan lah luntur semangat untuk masuk bertanding selepas ini,” katanya kepada Agenda Daily.

Susulan itu, Adhif berharap Asraf supaya tidak lah terlalu nampak kemaruk menghentam kerajaan setiap hari supaya membuka sidang Parlimen walhal UMNO juga adalah sebahagian dalam kerajaan Perikatan Nasional ini.

“Harapan saya, Asraf tidak lah perlu lagi mengeluarkan kenyataan yang sama setiap hari dengan cikgu Presidennya (Anwar)… Seolah-olah UMNO ini sekarang berada di blok pembangkang pula.

“Ada saluran yang boleh disampaikan, Asraf boleh sahaja menghubungi Menteri UMNO dan memberi cadangan supaya sidang Parlimen dibuka. Tidak lah perlu sampai buat kenyataan terbuka, seolah mereka pula pembangkang,” katanya lagi.

Ditanya berhubung bentuk kerusi yang ingin disediakan kepada Asraf, Adhif memberi pilihan kepada Asraf untuk memilih jenis kerusi yang diinginkannya, bagaimanapun diharapkan tidak lah terlalu mewah memandangkan beliau sudah memotong gaji untuk disalurkan kepada tabung bencana Covid-19.

“Asraf boleh pilih kerusi yang dikehendakinya, bagaimanapun saya harap jangan lah terlalu mewah dan mahal kerana saya pun potong gaji ADUN untuk bantu rakyat.

“Lain lah Asraf, beliau tidak ada kawasan yang perlu dijaga. Lagipun dia bukan Ahli Parlimen, jadi disebabkan terlalu banyak masa boleh lah dia setiap hari keluar kenyataan sebab tidak ada kerja yang hendak buat,” katanya lagi.

Semalam, Asraf mengeluarkan kenyataan senada dengan blok pembangkang yang mendesak supaya sidang Parlimen dibuka dengan segera.

“Sidang Parlimen ini amat mustahak untuk disegerakan bagi membolehkan suara, harapan dan pelbagai tuntutan rakyat yang sedang dalam keresahan serta kesempitan ketika ini dapat diperbahaskan secara rasmi oleh wakil mereka yang telah dipilih melalui sistem demokrasi berparlimen,” katanya dalam satu kenyataan.

Untuk rekod, Asraf tewas dalam PRU14 lalu kepada calon PAS, Datuk Dr Nik Muhammad Zawawi Salleh dan tidak pernah memenangi sebarang kerusi dalam PRU dan hanya menang pun jawatan Ketua Pemuda UMNO sahaja.


MeMalaysia keluar amaran hujan berterusan tahap bahaya hingga Rabu

Jabatan Meteorologi Malaysia (MetMalaysia) petang ini (24 Januari 2023) mengeluarkan amaran hujan lebat berterusan tahap bahaya di beberapa daerah di Johor, Pahang, Melaka, Negeri Sembilan, Sarawak dan Sabah hingga Rabu ini.

MetMalaysia dalam kenyataannya memaklumkan daerah yang terbabit di Johor ialah Segamat, Kluang, Mersing, Kulai, Kota Tinggi dan Johor Bahru manakala di Sabah, daerah yang terbabit ialah Sandakan (Telupid, Kinabatangan, Beluran dan Sandakan) dan Kudat (Pitas dan Kudat).

Agensi itu turut menjangkakan hujan lebat berterusan tahap buruk hingga Rabu di Pahang (Pekan dan Rompin); Johor (Tangkak, Muar, Batu Pahat dan Pontian); Kuching, Serian, Samarahan, Betong, Sarikei (Sarikei dan Meradong), Mukah dan Bintulu (Bintulu) di Sarawak serta Pedalaman Sabah (Tambunan), Pantai Barat, Tawau (Lahad Datu) dan Kudat (Kota Marudu).

Sementara itu, amaran hujan berterusan tahap waspada hingga Rabu juga turut dikeluarkan membabitkan Pahang (Maran, Kuantan dan Bera); Negeri Sembilan (Kuala Pilah, Rembau, Jempol dan Tampin); dan Melaka.

Di Sarawak ia melibatkan; Sri Aman, Sarikei (Pakan dan Julau), Sibu, Bintulu (Tatau dan Sebauh) dan Miri (Subis, Beluru, Miri dan Marudi), manakala di Sabah, melibatkan kawasan Sandakan (Tongod).

Pada masa sama, MetMalaysia juga mengeluarkan amaran angin kencang dan laut bergelora kategori kedua dengan kelajuan antara 50 hingga 60 kilometer sejam (kmsj), manakala ombak setinggi 4.5 meter di perairan Johor Timur, Pahang, Terengganu dan Kelantan sehingga Ahad (29 Januari).

Keadaan angin kencang dan laut bergelora ini adalah berbahaya kepada semua aktiviti perkapalan dan pantai termasuk menangkap ikan dan perkhidmatan feri.

Amaran angin kencang dan laut bergelora kategori tiga (60kmsj) dan ombak (4.5 meter) dijangka di kawasan perairan Condore, utara Bunguran, barat laut Reef North sehingga Ahad. Keadaan angin kencang dan laut bergelora ini berbahaya kepada semua aktiviti pantai dan perkapalan termasuk pekerja di pelantar minyak.

MetMalaysia juga mengeluarkan amaran angin kencang dan laut bergelora kategori dua (50-60kmsj) dengan ombak 4.5 meter dijangka di perairan selatam Samui, Tioman, selatan Bunguran, barat daya Reef North, dan utara Reef South sehingga Ahad.

Selaim itu, amaran angin kencang dan laut bergelora kategori pertama (40-50kmsj) dengan ombak setinggi 3.5 meter dijangka di kawasan perairan timur Reef North, selatan Reef South, Layang-Layang, Labuan, Palawan sehingga Ahad, 29 Januari 2023.

Keadaan angin kencang dan laut bergelora ini adalah berbahaya kepada bot-bot kecil, rekreasi laut dan sukan laut.


Malaysia menuju negara polis, laporan berita pun disekat: Wan Saiful

Sekatan demi sekatan tanpa henti kerajaan campuran dibidas Datuk Wan Saiful Wan Jan yang menyifatkan pemerintahan ‘Mahazalim’ semakin menjelma.

Ahli Parlimen Tasek Gelugor itu tidak menolak negara sedang menuju menjadi negara polis yang dipimpin oleh seorang pemerintah yang berdendam dan tanda-tanda awalnya sudah kelihatan sekarang.

“Malaysia menuju negara polis (police state) yang dipimpin oleh seorang diktator pendendam. Tanda awalnya boleh dilihat dengan meningkatnya sekatan ke atas kebebasan bersuara dalam negara.

“Sekatan yang dikenakan adalah secara terpilih. Mereka yang mengkritik, mendedahkan kepincangan, atau menegur sang diktator akan disekat. Tetapi fitnah dan pemfitnah yang membantu sang diktator membalas dendam dibiarkan berleluasa,” katanya dalam satu kenyataan di Facebook.

Ahli Majlis Pimpinan Tertinggi Bersatu itu membangkitkan tekanan dan tindakan yang diambil terhadap aktivis politik hanya kerana tidak cenderung menyokong kerajaan campuran.

“Saya sudah “lost count” berapa orang aktivis media sosial yang dizalimi. Platform media online juga disekat tanpa sebarang “due process” yang telus.

“Terkini, TV Pertiwi telah disekat. Habis seluruh website tidak boleh diakses termasuklah semua berita yang tepat pun tak dapat dicapai lagi. Apa yang salah tidak dijelaskan, tapi berita benar pun kena sekat,” ujarnya lagi.

Malah, Wan Saiful mendakwa kerajaan campuran bertindak berat sebelah apabila tiada tindakan diambil terhadap penyokong mereka walaupun sudah terdapat laporan polis, malahan tindakan saman sivil juga sudah dikemukakan sebelum ini.

“Sikap ini berbeza dengan fitnah yang dibuat oleh seorang macai parti kerajaan. Saya buat laporan terhadap Shukri Samsudin pada 12 Julai 2023. Laporan SKMM (Suruhanjaya Komunikasi dan Multimedia Malaysia), laporan polis dan saman mahkamah semua dah dibuat. Sehingga hari ini akaun macai parti kerajaan ini masih boleh diakses dan tiada sebarang tindakan terhadap dia.

“Kerajaan ini amalkan double standard tanpa malu. Sikap mahazalim yang sebenar semakin terserlah,” ujarnya lagi.


Kumpulan wartawan gesa kerajaan jelaskan sekatan terhadap MalaysiaNow

Kerajaan campuran digesa memberi penjelasan berhubung sekatan untuk pengguna mengakses portal berita MalaysiaNow sejak semalam.

Kumpulan wartawan, Gerakan Media Merdeka (Geramm) memandang serius dakwaan sekatan terhadap MalaysiaNow yang disifatkan melanggar kebebasan medias secara terang-terangan.

“Geramm memandang serius berhubung dakwaan laporan akses yang disyaki disekat ke portal berita dalam talian MalaysiaNow.

“Sebarang langkah sedemikian jika terbukti benar akan menjadi satu bentuk penapisan tidak langsung kerajaan ke atas saluran berita dan pelanggaran kebebasan akhbar secara terang-terangan,” katanya dalam satu kenyataan hari ini.

Terdahulu, MalaysiaNow melaporkan laman portalnya tidak dapat diakses oleh sebilangan besar pengguna Celcom dan Maxis sejak petang semalam.

Sementara itu, Malaysiakini melaporkan bahawa ujiannya sendiri melalui rangkaian Maxis menggunakan alat ujian ketersambungan yang disediakan oleh Open Observatory of Network Interference (OONI) menunjukkan laman web itu disekat menerusi gangguan DNS.

Ubahan DNS ialah kaedah biasa yang digunakan di Malaysia untuk menapis kandungan dalam talian yang ‘tidak diingini’ termasuk pornografi, perjudian dalam talian dan laman pengganas.

Geramm menggesa pihak berkuasa untuk memberi penjelasan berhubung dakwaan akses portal disekat itu.

“Oleh itu, Geramm menggesa pihak berkuasa daripada Kementerian Komunikasi dan Digital, serta Suruhanjaya Komunikasi dan Multimedia Malaysia untuk menjelaskan sama ada terdapat sebarang arahan atau kebenaran untuk menyekat akses kepada MalaysiaNow,” katanya lagi.

Dalam pada itu, Menteri KKD, Fahmi Fadzil dipetik laporan Astro Awani menafikan terdapat arahan dikeluarkan untuk menyekat portal MalaysiaNow seperti didakwa.


Empat negeri catat peningkatan mangsa banjir setakat petang ini

Jumlah mangsa banjir di pusat pemindahan sementara (PPS) di Johor, Pahang, Melaka dan Negeri Sembilan terus mencatat peningkatan petang ini, manakala Selangor kekal dan Sabah merekodkan penurunan, menurut laporan Bernama.

Di JOHOR, jumlah mangsa meningkat kepada 4,278 orang setakat 4 petang ini berbanding 4,062 orang tengah hari tadi, dengan Muar menjadi daerah terbaharu terjejas banjir.

Pengerusi Jawatankuasa Kesihatan dan Alam Sekitar Johor R. Vidyananthan dalam kenyataan hari ini berkata seramai 52 mangsa terjejas banjir di Muar, dan kini ditempatkan di dua PPS iaitu Dewan Serbaguna Felcra Bukit Kepong dan Dewan Semai Bakti Felda Maokil.

“Jumlah keseluruhan PPS yang dibuka di negeri ini ialah 70 PPS melibatkan lapan daerah terjejas iaitu Segamat, Tangkak, Kota Tinggi, Johor Bahru, Kluang, Mersing, Batu Pahat dan Muar.

“Segamat terus mencatatkan mangsa tertinggi iaitu 3,344 orang diikuti Mersing (395), Kota Tinggi (203), Tangkak (161), Kluang (71), Muar (52), Batu Pahat (50) dan Johor Bahru (2),” katanya sambil menambah keadaan cuaca di seluruh negeri dilaporkan mendung.

Di PAHANG, bilangan mangsa banjir meningkat petang ini apabila Sekretariat Jawatankuasa Pengurusan Bencana Negeri melaporkan, seramai 2,572 mangsa masih ditempatkan di 55 PPS berbanding 2,252 mangsa berada di 54 PPS, tengah hari tadi.

Daerah Temerloh merekodkan jumlah mangsa banjir tertinggi iaitu 625, diikuti Lipis (539), Rompin (390), Kuantan (357), Raub (279), Jerantut (185), Pekan (113), Maran (70) dan Bera (14).

Sembilan jalan masih ditutup antaranya Jalan Sungai Lembing di Kuantan, Jalan Kuala Lumpur-Kuantan (Maran), Jalan Kuantan-Segamat (Pekan), Jalan Ulu Dong (Raub) dan Jalan Kuala Lipis-Jerantut (Jerantut).

Sementara itu, laman web publicinfobanjir.water.gov.my pula melaporkan paras air di tiga stesen telah melepasi tahap bahaya setakat 4 petang ini iaitu Paya Gintong di Jerantut, Sungai Luit di Kampung Subuh (Maran) dan Sungai Serting di Jambatan Padang Gudang (Bera).

Di MELAKA, jumlah mangsa banjir meningkat kepada 2,621 mangsa daripada 674 keluarga petang ini berbanding 2,555 mangsa daripada 659 keluarga, tengah hari tadi.

Pengarah Angkatan Pertahanan Awam (APM) Melaka Lt Kol (PA) Cuthbert John Martin Quadra berkata kesemua mangsa yang terjejas adalah dari 14 kawasan di Alor Gajah, sembilan kawasan di Melaka Tengah dan sembilan kawasan di Jasin.

“Seramai 1,034 mangsa daripada 272 keluarga ditempatkan di 10 PPS di Alor Gajah, 1,418 mangsa daripada 362 keluarga ditempatkan di sembilan PPS di Melaka Tengah serta 169 mangsa daripada 40 keluarga ditempatkan di empat PPS di Jasin,” katanya dalam kenyataan hari ini.

Di NEGERI SEMBILAN, data terkini menerusi aplikasi InfoBencana Jabatan Kebajikan Masyarakat (JKM) menunjukkan mangsa banjir meningkat kepada 2,073 individu membabitkan 568 keluarga dengan 21 PPS dibuka setakat 4 petang ini berbanding 2,040 individu (558 keluarga), tengah hari tadi.

Ketua Balai Bomba dan Penyelamat Gemas Mohd Farid Abu Bakar berkata paras air di Sungai Gemas ketika ini masih berada pada tahap amaran bahaya, namun aras air sedikit menurun berbanding hari pertama banjir dua hari lepas.

Di SELANGOR, aplikasi Info Bencana JKM memaklumkan jumlah mangsa banjir kekal seramai 40 orang melibatkan dua PPS di Daerah Kuala Langat iaitu Dewan Orang Ramai Kampung Kelanang dengan 25 mangsa dan Balai Raya Majlis Pengurusan Komuniti Kampung (MPKK) Banting (15 mangsa).

Ketua Polis Daerah Kuala Langat Supt Ahmad Ridhwan Mohd Nor @ Saleh ketika dihubungi berkata kerja-kerja membaik pulih dua ban oleh Jabatan Pengairan dan Saliran (JPS) Selangor di Kampung Rancangan Tanah Baharu (RTB) Bukit Changgang dan Labohan Dagang dekat Kuala Langat juga telah selesai kira-kira 2.30 petang tadi.

JPS juga memaklumkan setakat 3.45 petang tadi aras air Sungai Langat di Bukit Changgang, Kuala Langat masih berada pada aras bahaya pada ketinggian 4.21 meter dengan trend menurun.

Pada masa sama, Ahmad Ridhwan turut menasihati orang awam supaya sentiasa berwaspada ekoran cuaca yang tidak menentu dan amaran air pasang besar yang telah dikeluarkan pihak berkuasa bermula semalam selama empat hari sehingga Rabu ini.

Di SABAH, jumlah mangsa banjir sedikit menurun kepada 3,329 daripada 1,231 keluarga petang ini berbanding 3,398 daripada 1,236 keluarga, tengah hari tadi, berikutan penutupan PPS Masjid Nur Iman Sunagi Sandakan, pada 3 petang tadi.

Sekretariat Pengurusan Bencana Negeri Sabah memaklumkan 26 PPS lagi masih dibuka di enam daerah, melibatkan Kota Marudu, Pitas, Telupid, Paitan, Sandakan dan Beluran.

Kota Marudu mencatatkan jumlah mangsa banjir paling ramai berada di PPS iaitu seramai 2,765 mangsa daripada 1,061 keluarga yang ditempatkan di 13 PPS, diikuti Pitas (216 mangsa daripada 94 keluarga di empat PPS), Telupid (159 mangsa, 34 keluarga di tiga PPS), Paitan (102 mangsa daripada 24 keluarga di tiga PPS), Sandakan (46 mangsa, tujuh keluarga di satu PPS) dan Beluran (41 mangsa, 11 keluarga di satu PPS).


‘Selamat jalan YB’, Pemuda Kuala Nerus beri amaran jangan bermusuh

Pemuda PAS Kuala Nerus terkilan dan kecewa dengan tindakan Ahli Parlimen Bebas Kuala Nerus Datuk Dr Mohd Khairuddin Aman Razali yang mengaibkan Presiden parti itu, Tan Sri Abdul Hadi Awang di khalayak.

Mereka turut membidas Khairuddin yang berasakan pandangannya adalah benar dan paling betul hinggakan semua pihak dianggapnya salah.

“Kemaruk mengejar menang sampai lupa dasar dan disiplin. Cuba meroboh bahtera ini walaupun mungkin yang bermasalah (menurut pandangan YB) hanya beberapa kerat.

“YB, jemaah mana yang sempurna? Kita semua makhluk. Kesempurnaan hanya milik Ilahi. Adakah YB mahu mengajar ahli PAS jika orang tidak menerima pandangan kita, kita keluar parti dan menyerang dari luar?

“Adakah YB mahu mengajar ahli PAS jika kita tak mampu ikut disiplin parti, kita keluar parti dan buat sesuka hati? Adakah YB mahu mengajar ahli PAS jika tak puashati, boleh menyerang di media?,” soal mereka dalam satu kenyataan hari ini.

Pemuda PAS Kuala Nerus membuat kenyataan itu susulan ulasan Khairuddin menerusi bual bicara dengan Bernama.TV malam tadi yang mendakwa terdapat banyak kecelaruan dalam parti itu di peringkat pusat.

Khairuddin juga mendedahkan Abdul Hadi mengadakan kerjasama dengan Perikatan Nasional (PN) tanpa mendapat kelulusan Majlis Syura Ulamak dan Muktamar PAS.

Dua hari lalu, Khairuddin yang juga bekas Setiausaha Majlis Syura Ulamak PAS, mengisytiharkan keluar daripada parti itu berkuat kuasa serta-merta.

Mengulas lanjut, Pemuda PAS Kuala Nerus membidas kemungkinan Khairuddin tidak mengerti atau faham strategi semasa parti itu.

“Insya-Allah kami di Kuala Nerus berikrar akan terus berkhidmat kepada jemaah ini sampai mati. Walaupun wakil rakyat yang kami angkat mewakili jemaah ini di kerusi Parlimen Kuala Nerus sudah meninggalkan kami, semangat kami untuk membawa obor Islam melalui jemaah ini tidak akan pernah pudar.

“Kepada seluruh anggota PAS Kuala Nerus terutama pemuda, usah bersedih lagi dengan sikap YB kita. Ambillah episod ini sebagai iktibar bahawa istiqamah bukan perkara mudah. Tunjukkan akhlak Islam dalam sebarang respon terhadap isu ini.

“Kepada rakyat Kuala Nerus, usah gusar dengan sikap YB kita. Pemuda PAS Kuala Nerus bersedia mengambil tanggungjawab menjaga kebajikan kalian walaupun tanpa YB, sebagaimana telah kami buktikan sebelum YB dipilih. Kami yakin ADUN-ADUN dan penyelaras yang ada akan terus berbakti seperti sedia kala.

“Kepada YB Takiri, kami tidak akan bermusuh dengan YB, dengan syarat YB tidak menganggap kami musuh. Ukhuwwah fillah antara kita akan terus bertaut, selagi YB tidak memilih mana-mana entiti lain yang tidak berlandaskan Islam sebagai wadah baharu.

“Selamat jalan YB dengan haluan yang dipilih,” kata kenyataan itu.


Muhyiddin tak jangka masalah kerajaan campuran sebesar ini

Bekas perdana menteri, Tan Sri Muhyiddin Yassin akui tidak menjangka masalah kerajaan campuran yang dihadapi hari ini selepas lebih tujuh bulan BN-PH bersama begitu besar.

Katanya, secara zahir kerajaan campuran itu kelihatan utuh namun hakikatnya ia menanti masa untuk tersungkur.

“Kita dah ada bilangan (untuk membentuk kerajaan) tapi kita tak setuju bersama kerajaan perpaduan kerana kita tahu akan ada masalah. Saya pun tak jangka (akan) ada masalah sebesar ini.

“…Dia (Datuk Seri Ahmad Zahid Hamidi) sudah merosakkan partinya sebab berpaut pada PH yang dalamnya ada DAP. Sejak bila UMNO dan DAP sebulu? Ini (kacau bilau) sudah berlaku, sudah timbul kacau bilau dalam kerajaan.

“Zahirnya nampak berpadu tapi tunggu masa saja akan terburai dan tersungkur jatuh. Sebab itu tiap-tiap hari perdana menteri (Datuk Seri Anwar Ibrahim buka mulut, saham jatuh, ringgit jatuh malahan bukan saja jatuh tapi orang tak percaya.

“Apabila kamu seorang pemimpin, tiap kali kamu bercakap kamu kena bercakap benar. Sekarang ini beliau…bercakap bohong,” katanya ketika berucap pada majlis Pelancaran Jentera Pilihan Raya Negeri Sembilan Perikatan Nasional (PN), malam ini.

Dalam pada itu, Muhyiddin yang juga Pengerusi PN berkata Zahid berpaut pada cikgunya, Anwar yang berkuasa demi menyelamatkan diri.

“Dia ada masalah. Ada 47 pertuduhan yang kena jawab…Berat. Dia kena fikir cara selamatkan diri. Dulu dia minta tolong dengan saya, tapi bila dia ada kes mahkamah, saya cakap ‘no’…tak boleh duduk dalam Kabinet.

“Tapi Anwar lantik jadi timbalan perdana menteri. Dia bermasalah. Mungkin nak selamatkan diri dia cari orang yang ada kuasa. Siapa ada kuasa? Cikgu dia. Siapa cikgu dia? Anwar Ibrahim. Anwar pun kata dia ada masalah. Kalau tak ada sokongan BN, dia (Anwar) tak jadi PM. ‘So I scratch ur back, you scratch my back’,” katanya.

Menurutnya lagi, UMNO yang dulunya memperjuangkan orang Melayu kini ‘hampir tiada’ di bawah pimpinan Zahid.

“Saya dalam UMNO lama, kami berjuang sejak dulu dalam UMNO sebab kami yakin UMNO untu Melayu, agama tapi hari ini, UMNO hampir tiada.

“BN terdiri daripada UMNO, MCA dan MIC. Apa jadi MCA dan MIC? Tak pernah terjadi dalam sejarah MCA dan MIC tak tanding dlm pilihan raya..sebab tak ada kesepakatan dalam BN yang dipimpin Zahid,” katanya.


Kes Covid-19 turun: Indonesia buka semula sekolah, IPT di Jakarta

Pemerintah Republik Indonesia hari ini mengumumkan peraturan baharu Tahap 4, 3, dan 2 perintah Pemberlakukan Pembatasan Kegiatan Masyarakat (PPKM) mulai 24 Ogos hingga 30 Ogos 2021.

Peraturan baharu itu terkandung dalam arahan dikeluarkan Kementerian Hal Ehwal Dalam Negeri bagi Pulau Jawa dan Bali.

Dalam arahan itu kementerian berkenaan menjelaskan bahawa beberapa wilayah masih diletakkan di bawah Tahap 4 PPKM, termasuk Yogyakarta dan Bali.

Semua daerah dan bandar di kedua-dua wilayah itu tidak mengalami penurunan tahap sekatan Covid-19.

Bagaimanapun, Penyelaras PPKM Jawa dan Bali, Luhut Binsar Pandjaitan yang juga menteri kanan Indonesia berkata PPKM Tahap 4 di Yogyakarta dan Bali, akan diturunkan secepat mungkin.

“Kami menjangkakan akan turun ke Tahap 3 dalam beberapa minggu akan datang jika ada peningkatan berterusan dalam pengendalian Covid-19, terutama dalam kes-kes sembuh dan mengurangi angka kematian,” katanya.

Pada masa sama, pihak berkuasa hari ini membenarkan sesi persekolahan di Jakarta dibuka semula secara bersemuka setelah bandar raya itu diisytiharkan ‘bebas’ Covid-19 serta diletakkan pada Tahap 3 PPKM.

Peraturan pembelajaran bersemuka dinyatakan dalam arahan ditandatangani Menteri Hal Ehwal Dalam Negeri Tito Karnavian, di mana hanya 50 peratus daripada jumlah kapasiti dibenarkan berada di dalam kelas.

Arahan itu merangkumi sekolah rendah hingga peringkat institusi pengajian tinggi (IPT).

Bagaimanapun Timbalan Gabenor Jakarta Ahmad Riza Patria berkata pihaknya masih meneliti situasi dan belum membuat keputusan mengenai pembukaan semua sekolah dan universiti.

Sementara itu, pemerintah Indonesia juga memutuskan untuk memasukkan semula data kematian akibat Covid-19 ke dalam PPKM. Jumlah kematian telah diketepikan selama dua minggu sejak pemerintah melakukan pembetulan data.

“Pembetulan jumlah kematian di beberapa kawasan semakin baik, dan banyak kes kematian yang tidak dilaporkan telah diserahkan,” kata Luhut.

Beliau menjelaskan kesannya, bagaimanapun, akan ketara, seperti lonjakan jumlah kes yang disahkan dan kematian.

“Mengenai angka kematian yang tinggi di beberapa daerah, Presiden (Joko Widodo) secara khusus meminta pemeriksaan dan pembetulan segera dilakukan,” tambahnya.

Menurutnya, jumlah kematian yang tinggi juga disebabkan oleh keengganan masyarakat untuk menjalani kuarantin di tempat pengasingan berpusat, sehingga pesakit lambat tiba untuk mendapatkan rawatan apabila kesihatan mereka semakin merosot. – Agensi


Strategi kerajaan lawan Covid-19 berhasil, kata firma Asia Analytica

Sebuah firma antarabangsa, Asia Analytica menyifatkan pendekatan strategi kerajaan dalam melawan Covid-19 sudah menunjukkan hasilnya, terbukti program vaksinasi secara besar-besaran memberikan kesan yang positif.

Berdasarkan analisa dan data terkini Kementerian Kesihatan Malaysia (KKM), ramalan firma tersebut adalah selari dengan jumlah kes positif yang semakin menurun di Lembah Klang dan jumlah kemasukkan pesakit di hospital-hospital yang turut mencatatkan penurunan.

“Sebenarnya, apa yang kita lihat sekarang benar-benar dapat diramalkan, berdasarkan tindakan masa lalu dan tempoh masa yang diperlukan untuk membuahkan hasil.

“Penilaian kami dibuat berdasarkan penurunan jumlah individu yang terdedah kepada jangkitan pada masa depan – dengan membandingkan jumlah populasi Lembah Klang dengan individu yang sudah sepenuhnya menerima vaksin dengan individu yang sudah menerima dos pertama dan 14 hari lagi untuk vaksin untuk mencapai keberkesanan maksimum, serta jumlah individu yang diuji positif dan dengan itu mempunyai imuniti semula jadi,” kata firma tersebut.

Penilaian firma tersebut selari dengan data terkini KKM yang mendedahkan majoriti kes baharu yang dicatatkan terdiri daripada kategori 1 dan 2, jumlah kes baharu bagi kategori serius 3,4 dan 5 adalah minima berbanding data sebelum ini.

“Daripada 22,597 kes harian yang dilaporkan pada hari ini, sebanyak 468 kes (2.1 peratus) adalah daripada kategori 3, 4 dan 5. Manakala sebanyak 22,129 kes (97.9 peratus) lagi adalah terdiri daripada kategori 1 dan 2.

“Ini adalah berdasarkan keadaan klinikal kes semasa baharu didiagnosa Covid-19. Ada di antara kes kekal di kategori yang sama sepanjang tempoh jangkitan, namun ada juga yang berubah status kesihatan kes sama ada bertambah baik ke kategori lebih rendah atau merosot ke kategori lebih tinggi,” kata KKM dalam kenyataan terkini pada 28 Ogos.

Selain itu, kes baharu yang dicatatkan hari ini majoritinya melibatkan pesakit yang tiada atau tidak lengkap vaksinasi.

“Secara keseluruhan, 17,345 kes (76.8 peratus) daripada jumlah kes yang dilaporkan pada hari ini tiada atau tidak lengkap vaksinasi,” kata KKM lagi.

KKM juga menggesa orang ramai untuk segera mendapatkan vaksin bagi mengurangkan risiko jangkitan serius selain mengurangkan jumlah jangkitan Covid-19 dalam negara.

“Dapatkan vaksin Covid-19 bagi mengurangkan risiko jangkitan yang serius.

“Diharapkan ini akan mengurangkan jangkitan Covid-19 di dalam negara, terutamanya kes di kategori 3 hingga 5. Status vaksinasi Covid-19 mengikut kategori adalah seperti Rajah 1,” kata KKM lagi.

Jelas pihak Asia Analytica lagi, jumlah kemasukkan pesakit yang lebih rendah juga akan mengurangkan individu yang memerlukan rawatan di Unit Rawatan Rapi (ICU).

“Dengan kemasukan ke hospital yang lebih sedikit, jumlah orang yang memerlukan rawatan ICU dan ventilator juga mesti mulai menurun – rata-rata tinggal di hospital adalah antara satu hingga dua minggu – begitu juga dengan jumlah kematian,” kata firma itu lagi.

Untuk rekod, sebanyak 61.1 peratus atau 14,297,962 daripada populasi dewasa Malaysia telah melengkapkan suntikan vaksin Covid-19 masing-masing, manakala 81.5 peratus atau 19,090,140 lagi menerima sekurang-kurangnnya satu dos suntikan.

Data Jawatankuasa Khas Jaminan Akses Bekalan Vaksin Covid-19 (JKJAV) hari ini juga menunjukkan sejak Program Imunisasi Covid-19 Kebangsaan (PICK) dilancarkan Februari lalu hingga semalam, lebih 33.38 juta dos vaksin telah diberikan.

Dari segi populasi keseluruhan Malaysia, sebanyak 58.5 peratus individu telah menerima sekurang-kurangnya satu dos suntikan vaksin Covid-19, manakala 64 peratus lagi melengkapkan suntikan masing-masing.


Lebihan dagangan melonjak 112.2 peratus lima bulan pertama 2021

Lebihan dagangan Malaysia melonjak 112.2 peratus kepada RM92.79 bilion dengan eksport mengembang 31.1 peratus kepada RM480.09 bilion sementara import meningkat 20.1 peratus kepada RM387.31 bilion.

Kementerian Perdagangan Antarabangsa dan Industri (MITI) dalam kenyataan hari ini berkata jumlah perdagangan Malaysia meningkat 26 peratus tahun ke tahun kepada RM867.4 bilion dalam tempoh lima bulan pertama 2021.

MITI berkata prestasi perdagangan Malaysia mengekalkan trend peningkatan pada Mei 2021 dengan jumlah perdagangan berkembang sebanyak 48.7 peratus kepada RM170.88 bilion berbanding Mei 2020.

“Eksport melonjak 47.3 peratus kepada RM92.31 bilion, pertumbuhan tahun ke tahun yang kesembilan bulan berturut-turut direkodkan sejak September 2020. Import naik 50.3 peratus kepada RM78.57 bilion dan lebihan dagangan mengukuh 32.3 peratus kepada RM13.74 bilion,” kata MITI.

Memetik laporan Bernama, MITI memaklumkan pertumbuhan eksport disumbangkan terutamanya oleh permintaan yang kukuh bagi barangan elektrik dan elektronik khususnya semikonduktor yang diperlukan untuk memenuhi keperluan bekerja dari rumah serta pendigitalan perniagaan, keluaran getah serta keluaran petroleum.

Eksport ke kesemua pasaran utama iaitu ASEAN, China, Amerika Syarikat (AS), Kesatuan Eropah (EU) dan Jepun mencatatkan pertumbuhan positif..

Berdasarkan perbandingan bulan ke bulan, perdagangan, eksport, import dan lebihan dagangan masing-masing berkurangan sebanyak 10.4 peratus, 12.6 peratus, 7.8 peratus dan 32.5 peratus.


Terima suapan, penyelia FELDA dipenjara dan denda RM25,000

Seorang Penyelia Rancangan Tanah FELDA dipenjara 14 hari dan denda RM25,000 oleh Mahkamah Sesyen Seremban hari ini kerana menyalahgunakan jawatan untuk mendapatkan tender projek bagi membekal dan menanam bunga hiasan bernilai RM4,990, empat tahun lepas.

Hakim Rushan Lutfi Mohamed menjatuhkan hukuman itu terhadap Mohd Syafeq Mokhtar, 34, selepas dia mengaku bersalah atas pertuduhan itu dan memerintahkannya menjalani hukuman penjara lima bulan sekiranya gagal membayar denda, lapor Bernama.

Mahkamah turut memerintahkan hukuman penjara itu berkuat kuasa dari tarikh tertuduh ditangkap pada 24 Mei lepas.

Mengikut kertas pertuduhan, Mohd Syafeq yang merupakan Setiausaha Jawatankuasa Tender Rancangan di Pejabat FELDA Palong 5 didakwa menggunakan kedudukannya untuk mendapatkan suapan dengan memilih syarikat miliknya, Syarikat SNF Baraqah Enterprise bagi menyediakan tenaga buruh, peralatan dan pengangkutan.

Ia bertujuan menjalankan kerja-kerja membekal dan menanam bunga hiasan di jalan kawasan Kampung FELDA Palong 5 dan kesalahan itu didakwa dilakukan di Pejabat FELDA Palong 5 pada November 2018.

Pertuduhan mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi, jika sabit kesalahan.

Pendakwaan dikendalikan Timbalan Pendakwa Raya SPRM Mohamad Azriff Firdaus Mohamad Ali manakala Mohd Syafeq tidak diwakili peguam.


Saksi dedah pengasas Rumah Bonda gigit perut Bella

Seorang penghuni Rumah Bonda memberitahu Mahkamah Sesyen di sini hari ini bahawa beliau menggigit perut seorang remaja perempuan sindrom Down yang dikenali sebagai Bella atas arahan pengasas rumah kebajikan tersebut, Siti Bainun Ahd Razali.

Yasmin Nahar Mahmood, 18, berkata Siti Bainun mengarahkan beliau untuk berbuat demikian kerana Bella tidak mengikuti arahan tertuduh untuk berdiri di bahagian dobi sebuah unit kondominium yang didiami mereka di Wangsa Maju, menurut laporan Bernama.

Berikutan kejadian itu, Yasmin berkata Siti Bainun naik berang dan mengarahkannya untuk mengambil picagari berisi air panas untuk dipancutkan kepada Bella sebagai hukuman kerana tidak mendengar cakapnya.

“Saya lihat Bella menggelupur tetapi dia tidak menjerit kesakitan…melihatkan keadaan itu, Siti Bainun semakin marah dan arahkan saya untuk gigit perut Bella,” katanya ketika dirujuk dengan sekeping gambar Bella dengan kesan gigitan semasa pemeriksaan utama oleh Timbalan Pendakwa Raya Zilfinaz Abbas pada perbicaraan Siti Bainun yang didakwa mengabai dan menganiaya remaja perempuan berumur 13 tahun itu.

Menceritakan kembali kejadian ketika Bella ditemui dengan kesan luka pada 24 Jun 2021, saksi pendakwaan kelima itu berkata rakan baik Siti Bainun, Zurianty Sudin yang dikenali sebagai ‘Mommy’ menangis apabila tiba di pintu pagar unit kondominium tersebut selepas melihat keadaan Bella yang kurus seperti tidak cukup makan.

“Mommy datang ke rumah untuk bertanya khabar dan membelikan kami (saksi dan beberapa penghuni lain termasuk Bella) makanan. Mommy terkejut apabila melihat Bella dan bertanya kepada kami kenapa Bella boleh jadi begini?.

“Kami beri alasan Bella tidak mahu makan dan membuang makanan, tidak mahu mandi, nakal dan tidak mendengar cakap, seperti yang diarahkan kepada kami oleh Siti Bainun. Kami takut untuk memberitahu perkara sebenar, tapi bukan takut Mommy akan marah kami, tetapi lebih takut sekiranya Siti Bainun tahu kami dedahkan rahsia (tentang kecederaan Bella) kepada Mommy,” katanya.

Saksi itu berkata selepas keadaan Bella diketahui oleh Zurianty, Siti Bainun melalui panggilan telefon telah mengarahkannya mengajar Bella supaya menipu sekiranya ada orang bertanya kepada remaja itu mengenai kecederaannya.

“Contohnya, kalau ada orang tanya Bella ‘ada orang pukul tak’, suruh Bella cakap ‘tak ada’. Kalau ditanya mengenai kecederaan air panas pula, suruh Bella beritahu dia buat kepada diri dia sendiri.

“Bagaimanapun, kami tidak sempat mengajar Bella kerana Mommy telah menelefon ambulans dan Bella telah dibawa turun dari kondominium untuk menaiki ambulans,” katanya.

Zilfinaz kemudian merujuk kepada sebuah laporan polis yang pernah dibuat oleh saksi itu yang menyatakan Bella sering diberikan tekanan mental dan perasaan oleh tertuduh.

“Bella selalu diperbodohkan dan dimainkan perasaannya oleh Siti Bainun. Bella selalu cakap hendak jumpa rakannya yang dikenali sebagai Amshanor, Siti Bainun beritahu Bella, ‘Amshanor dah mati’ dan menunjukkan gambar mayat yang dia cari di Google. Bella kemudian menangis,” kata Yasmin.

Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju, di sini antara Februari dan Jun 2021, mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung 13 April depan.


Siti seronok dapat kumpul pahala berganda di akhir Ramadan

Penyanyi terkenal tanah air Datuk Seri Siti Nurhaliza kekal positif, meskipun kini dikritik hebat oleh netizen susulan isu mengadakan majlis tahnik yang didakwa melanggar prosedur operasi standard (SOP) Covid-19.

Tidak cepat melatah, pelantun lagu Biarlah Rahsia itu, menganggap apa yang terjadi itu sebagai satu hikmah yang membolehkan dia ‘mengumpul banyak pahala’.

Tambahan lagi, bulan Ramadan kini memasuki malam-malam terakhir, yang sememangnya umat Islam dituntut untuk mempertingkatkan lagi amalan mereka.

“Alhamdullilah saya patut tengah seronok ni, (dapat) kumpul pahala banyak-banyak 10 malam terakhir ini, kata ustaz bila berhadapan dengan dugaan ini.

“Betullah ustaz, dapat pahala free (percuma) berganda-ganda pula itu. Alhamdullilah,” katanya menerusi hantaran di Instagram Story.

Terdahulu, rata-rata netizen mempersoalkan kehadiran individu-individu ternama ke majlis tahnik yang diadakan oleh penyanyi itu.

Malah, ada yang meluahkan rasa tidak puas hati apabila tetamu didakwa dibenar merentas negeri untuk hadir ke majlis tersebut.

Menerusi beberapa keping gambar di akaun Instagram Siti Nurhaliza, majlis tersebut turut dihadiri Menteri di Jabatan Perdana Menteri Zulkifli Mohamad, dan tiga penceramah terkenal Azhar Idrus, Don Daniyal Don Biyajid dan Iqbal Zain.

Namun pada 3 Mei lalu, Siti Nurhaliza menerusi satu kenyataan media, menyangkal dakwaan kewujudan pelanggaran SOP Covid-19 dalam majlisnya.

Azhar Idrus juga turut menafikan beliau merentas negeri kerana beliau memang berada di rumah ibu mentuanya di Kuala Lumpur sewaktu majlis itu diadakan.

Beliau hanya menuruti permintaan rakannya, Datuk Seri Khalid Mohamad Jiwa atau lebih dikenali sebagai Datuk K untuk menghadiri majlis tersebut.

Rentas negeri masih tidak dibenarkan memandangkan status kes Covid-19 di seluruh negara ketika ini menunjukkan trend tidak stabil dan nilai R-Naught yang meningkat melepasi angka 1.0 sejak 20 hari lalu.


Siak tak tahu kena Covid-19 meninggal di klinik swasta

Seorang siak masjid meninggal dunia di sebuah klinik di Bayan Lepas, Pulau Pinang akibat jangkitan Covid-19, kira-kira jam 7 malam tadi.

Haji Ridzuan Othman yang bertugas di Masjid Al-Hidayah Bayan Lepas dikatakan meninggal dunia ketika hendak mendapatkan rawatan di klinik berkenaan kerana demam.

Susulan itu, pihak pengurusan dalam satu kenyataan memaklumkan masjid berkenaan akan ditutup mulai hari ini hingga ke satu tarikh yang akan dimaklumkan kelak.

“Arwah telah didapati positif Covid-19,” kata kenyataan itu.

Allahyarham yang belum berkahwin tetapi tinggal bersama keluarganya dikatakan demam sejak sebelum Hari Raya Puasa lalu, tanpa menyedari beliau dijangkiti Covid-19.

Beliau dikatakan jatuh di klinik berkenaan sebelum menghembuskan nafas terakhir.

Sepasukan kakitangan Kementerian Kesihatan Malaysia (KKM) yang lengkap dengan pakaian perlindungan dikejarkan ke klinik berkenaan untuk membawa jenazahnya ke Hospital Pulau Pinang.

Sehubungan itu, pihak pengurusan masjid juga menasihatkan ahli khariah yang mempunyai kontak rapat dengan Allahyarham supaya bersedia untuk melakukan ujian calitan Covid-19.


Ingatkan redah banjir bantu rakyat, tapi redah minta pangkah dacing

Jika menjadi kenyataan desakan Datuk Seri Ahmad Zahid Hamidi pilihan raya umum ke-15 (PRU-15) diadakan pada musim banjir, rakyat terpaksa berdepan bukan sahaja musibah yang mengakibatkan kehilangan harta benda tetapi juga teletah ahli politik meminta sedekah undi.

Tidak dapat dibayangkan bagaimana nasib rakyat jika kehendak Presiden UMNO mahu PRU-15 diadakan semasa rakyat sedang bersusah payah menyelamatkan diri dan ditempatkan di pusat penempatan sementara (PPS) nanti, ketika itu juga jentera UMNO dan Barisan Nasional (BN) berkempen meminta pengundi memilih calon mereka.

Sudah menjadi kebiasaan pada hujung tahun sekitar Oktober sehingga Disember, taburan hujan akan lebih banyak berbanding bulan-bulan sebelumnya dan semestinya banyak kawasan rendah akan dilanda banjir.

Tahun ini sahaja sudah beberapa kali bencana banjir melanda negara, banyak nyawa terkorban dan tidak kurang juga ramai kehilangan tempat tinggal berdepan kerugian ribuan ringgit.

Dalam pada itu, tinjauan cuaca yang dikeluarkan oleh Jabatan Meteorologi Malaysia dijangka akan berlaku taburan hujan yang agak membimbangkan bermula pada bulan September 2022 ini hingga Mac tahun depan, dan peningkatan taburan hujan dijangka paling tinggi adalah pada bulan November 2022 ini yang melibatkan Negeri-negeri Pantai Timur berikutan peralihan Monsun.

Bertambah buruk lagi, apabila fenomena La Nina yang masih berterusan dan dijangka sehingga awal tahun depan, menyebabkan peningkatan taburan hujan dalam tempoh November hingga Disember ini dan ia turut menyebabkan hujan lebat berlaku di negeri-negeri kawasan Pantai Barat apabila berlaku perubahan tekanan udara rendah akibat luruan monsun.

Bulan September ini kebanyakan kawasan di Semenanjung Malaysia dalam keadaan penghujung monsun Barat Daya dan dijangka akan menerima hujan lebih sedikit pada paras purata berbanding di Hulu Perak, Kelantan dan Utara Terengganu yang dijangkakan menerima hujan sedikit bawah purata iaitu antara 100mm hingga 200mm.

Petanda awal sudah dikeluarkan pihak berkuasa untuk melakukan persediaan menghadapi bencana banjir dan orang ramai diminta sentiasa berwaspada.

Bagaimanapun, Zahid nampaknya tidak mahu mempedulikan ramalan kaji cuaca kerana baginya apa yang lebih penting adalah ramalan UMNO menang besar dan kembali berkuasa di Putrajaya.

Sampai sanggup mengeluarkan kenyataan sedia meredah banjir demi memastikan kemenangan UMNO pada PRU-15 dihadapan penyokong tegar yang memenuhi segenap stadium di Kuala Lumpur baru-baru ini.

Amaran hukum alam tidak diendahkan Zahid dan pemimpin UMNO lain, masing-masing memikirkan tembolok kuasa diri sendiri dan rakyat dipermainkan semata-mata demi kepentingan diri sendiri.

Sikap tamak haloba ditunjukkan Zahid dan UMNO, apa salahnya tunggu dahulu sehingga keadaan reda.

Rakyat sedang bersiap sedia untuk melawan kuasa alam yang hanya diketahui sang pencipta, adakah Zahid dan UMNO beranggapan lebih berkuasa daripada sang pencipta sehingga mempermainkan bencana banjir yang akan dihadapi rakyat?

Sepatutnya Zahid meminta perbicaraan kes mahkamahnya disegerakan kerana sudah lama tertangguh, bukan meminta PRU-15 diadakan hanya kerana mahu melepaskan diri daripada hukuman.

Adakah Zahid sebenarnya betul-betul takut nasib menimpa Datuk Seri Najib Razak bakal juga dihadapinya selepas ini?

Lebih malang lagi, Perdana Menteri Datuk Seri Ismail Sabri Yaakob yang sepatutnya menjadi benteng mempertahankan kepentingan rakyat nampaknya terpaksa mengikut telunjuk bosnya, langsung tidak berani bersuara demi rakyat.

Adakah ini Perdana Menteri yang diinginkan rakyat Malaysia? Pertimbangkan sebaiknya jika PRU-15 diadakan juga tahun ini, masa depan di tangan rakyat sama ada memilih pemimpin yang meletak kepentingan rakyat sebagai keutamaan atau pemimpin yang memikirkan kepentingan parti lebih diutamakan.

Untuk rekod, banjir terbesar pernah dihadapi negara adalah pada 1971 sehingga memaksa Perdana Menteri waktu itu, Tun Abdul Razak Hussein mengisytiharkan Darurat Banjir Kebangsaan di seluruh negara.

Pengisytiharan ini dibuat sebagai langkah mengawal keadaan banjir yang telah menenggelamkan hampir seluruh negara.

Banjir yang disifatkan yang terburuk ini telah mengakibatkan seramai 95,000 orang mangsa banjir yang dipindahkan. Jumlah mangsa banjir yang paling tinggi dipindahkan ialah di negeri Pahang iaitu seramai 40,000 orang, negeri Johor 17,000 orang dan di negeri Selangor seramai 14,000 orang.

Ambil iktibar bencana banjir yang berlaku di Pakistan baru-baru ini, hampir 33 juta rakyatnya berdepan musibah hilang tempat berteduh dan harta benda rosak sehingga terpaksa meminta bantuan negara luar.

Belajar bersyukur dengan nikmat diberikan, jangan angkuh dan mementingkan diri sehingga lupa amanah kepada rakyat dan negara.


91,782 peneroka tandatangan pelarasan pinjaman diumum Muhyiddin

Pengumuman pelarasan pinjaman oleh Perdana Menteri Tan Sri Muhyiddin Yassin sebelum ini mendapat sambutan peneroka Lembaga Kemajuan Tanah Persekutuan (Felda) apabila seramai 91,782 iaitu hampir 82 peratus sudah menandatangani perjanjian sejak inisiatif itu diumumkan pada Julai.

Felda dalam kenyataannya hari ini berkata perkembangan itu menunjukkan penerimaan yang cukup baik daripada peneroka dan menjangkakan ia akan terus meningkat selepas beberapa insentif tambahan diumumkan, selain tempoh penerimaan tawaran turut dilanjutkan sehingga akhir bulan ini.

Menurut kenyataan itu, surat tawaran bagi insentif kos tanam semula turut akan dikeluarkan kepada peneroka yang layak dalam masa terdekat.

“Peneroka dalam kategori ini adalah mereka yang tidak mempunyai pinjaman atau mempunyai hutang kurang RM5,000 dan Felda akan menanggung kos tanam semula (mereka) selepas ditolak caruman tanam semula oleh peneroka, tertakluk pada jumlah maksimum RM43,200 (bagi keluasan ladang 10 ekar atau 4.04 hektar).

“Peneroka yang tidak bersama Felda juga ditawarkan 50 peratus daripada jumlah insentif ini iaitu sebanyak RM21,600,” menurut kenyataan itu lapor Bernama.

Menurut Felda pelarasan pinjaman itu adalah jalan terbaik kepada peneroka kerana jumlah bayaran pinjaman kebun yang ditawarkan jauh lebih rendah dan mampu dibayar.

Pelarasan pinjaman tersebut juga adalah bagi mengukuhkan konsep kebersamaan antara peneroka dan Felda, justeru, syarat penerimaan yang ditetapkan adalah peneroka harus menyerahkan pengurusan kebun kepada Felda dan menghantar hasil melalui Felda.

“Felda menjamin jumlah pinjaman peneroka adalah jumlah yang telah diaudit secara profesional, merangkumi semua pinjaman lama yang tidak pernah dimuktamadkan dan tidak sepatutnya menimbulkan sebarang keraguan.

“Bagaimanapun, sekiranya terdapat sebarang isu dan maklumat tambahan, peneroka masih boleh merujuk kepada pengurusan rancangan masing-masing untuk semakan semula,” menurut kenyataan itu.

Menurut Felda bagi meningkatkan kecekapan operasi dan produktiviti ladang, inisiatif pelarasan tersebut akan disokong dengan usaha intensif lain termasuk menerusi amalan pertanian pintar seperti sistem ‘Smart Plantation Management Solution’.

Sistem itu yang mula dilaksanakan di ladang-ladang Felda dijangka dapat menjimatkan kos baja sehingga RM43 juta setahun, sekali gus membolehkan peneroka meningkatkan pendapatan dan melunaskan semua pinjaman sehingga pusingan tanam semula berikutnya.


Garis panduan ‘kelonggaran’ aktiviti penerima lengkap dua dos ke MKN

Pakar kesihatan awam negara telah memberi taklimat berkaitan garis panduan apa yang boleh dilakukan penerima yang sudah melengkapkan dua dos vaksin Covid-19, kata Menteri Kesihatan Datuk Seri Dr Adham Baba.

Taklimat itu diberi susulan rancangan kerajaan memberi kelonggaran dan sedikit kebebasan kepada orang ramai yang telah melengkapkan dua dos suntikan, sebagaimana dilakukan di beberapa negara lain.

Sehubungan itu, Dr Adham berkata garis panduan berkenaan akan dibentangkan pada Mesyuarat Khas Majlis Tindakan Negara (MKN) dalam masa terdekat.

Bagaimanapun beliau tidak mendedahkan garis panduan berkenaan.

Katanya beliau dan Penyelaras Program Imunisasi Covid-19 Kebangsaan (PICK), Khairy Jamaluddin, sudah diberi taklimat oleh pakar kesihatan awam negara, dalam pengendalian serta faedah vaksin ketika mesyuarat Jawatankuasa Khas Jaminan Akses Vaksin (JKAV), dua hari lalu.

“Kita ada maklumat awal dengan merujuk beberapa negara ‘best practise’ dalam pengurusan Covid-19 termasuk faedah vaksin seperti yang dilakukan Amerika Syarikat (AS)

“Di AS contohnya, mereka sudah mula memberi beberapa faedah kepada penerima vaksin berikutan sudah merekodkan lebih 30 peratus penduduk negara itu yang sudah lengkap dua dos.

“Malaysia juga akan beri sedikit kelonggaran pada penerima vaksin sudah lengkap dua dos. Namun kita akan minta pakar kesihatan awam untuk beri pandangan, cadangan dan bentangkan dalam Sidang Khas MKN untuk dijadikan rujukan sebelum keputusan mengenainya dibuat,” katanya.

Minggu lalu, Khairy dilaporkan berkata, kerajaan dijangka mengeluarkan garis panduan kepada penerima yang sudah melengkapkan dua dos vaksin Covid-19 bulan depan bagi memberi lebih kelonggaran kepada golongan berkenaan.

Khairy berkata, JKJAV sedang menyediakan garis panduan itu, yang akan dibentangkan di peringkat jawatankuasa berkenaan, sebelum dibawa ke MKN.

“Kita mungkin akan keluarkan garis panduan mengenai apa yang anda boleh lakukan selepas anda sudah menerima sepenuhnya dua dos vaksin. Bagaimanapun, buat masa ini, dengan penularan varian Covid-19 Delta, kita lebih berhati-hati,” katanya.


Kesan jerut pada mayat kanak-kanak 11 tahun, ibu ditahan

Seorang kanak-kanak perempuan berusia 11 tahun ditemukan mati dengan kesan jerut di leher dipercayai dibunuh di sebuah rumah di Taman Bukit Tropika, Yong Peng di Batu Pahat, semalam.

Ketua Polis Johor Datuk Kamarul Zaman Mamat berkata pihaknya menerima maklumat awam mengenai kejadian itu pada 4.55 petang sebelum menahan ibu mangsa yang berusia 34 tahun bagi membantu siasatan, lapor Bernama.

Beliau berkata siasatan awal mendapati terdapat kesan luka di dahi dan kesan jerut di leher mangsa, namun tiada kecederaan di bahagian badan mangsa.

“Keterangan beberapa saksi telah diambil dan mangsa dibawa ke Unit Perubatan Forensik, Hospital Sultanah Nora Ismail (HSNI) di sini untuk proses bedah siasat bagi mengetahui punca kematian.

“Ibu mangsa ditahan untuk siasatan lanjut memandangkan terdapat kenyataannya yang tidak konsisten dengan kenyataan diberikan oleh saksi-saksi,” katanya ketika ditemui pemberita di lokasi kejadian di sini hari ini.

Kamarul Zaman berkata wanita terbabit kini direman tujuh hari bermula hari ini hingga 21 Julai dan kes disiasat mengikut Seksyen 302 Kanun Keseksaan.

“Polis masih menyiasat punca sebenar kes berkenaan berlaku dan akan membawa ibu kanak-kanak itu menjalani pemeriksaan mental,” katanya

Sementara itu, menurut adik wanita berkenaan yang enggan dikenali menyatakan dia ke tempat kejadian setelah dihubungi jiran kakaknya.

“Ketika saya tiba di lokasi, saya ada berbual dengan kakak dan dia memberitahu ada bergaduh dengan mangsa sebelum menyatakan menemui anaknya itu menggantungkan diri.

“Saya syak kakak berada dalam keadaan tertekan sebelum bergaduh dengan anaknya itu dan kami sekeluarga masih terkejut dengan kejadian berkenaan,” katanya.